title: 2018 m. balandžio 9 d. Komisijos įgyvendinimo reglamentas (ES) 2018/763, kuriuo pagal Europos Parlamento ir Tarybos direktyvą (ES) 2016/798 nustatomos bendrų saugos sertifikatų išdavimo geležinkelio įmonėms praktinės taisyklės ir panaikinamas Komisijos reglamentas (EB) Nr. 653/2007 (Tekstas svarbus EEE. )

text:
25.5.2018

                  LT

                  Europos Sąjungos oficialusis leidinys

                  L 129/49

            KOMISIJOS ĮGYVENDINIMO REGLAMENTAS (ES) 2018/763
      2018 m. balandžio 9 d.
      kuriuo pagal Europos Parlamento ir Tarybos direktyvą (ES) 2016/798 nustatomos bendrų saugos sertifikatų išdavimo geležinkelio įmonėms praktinės taisyklės ir panaikinamas Komisijos reglamentas (EB) Nr. 653/2007
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2016 m. gegužės 11 d. Europos Parlamento ir Tarybos direktyvą (ES) 2016/798 dėl geležinkelių saugos (1), ypač į jos 10 straipsnio 10 dalį,
      kadangi:

                  (1)

                  norint sumažinti sertifikavimo procedūros sudėtingumą, trukmę ir kaštus, būtinos nuostatos, kuriomis saugos sertifikavimo principai būtų suderinti Sąjungos lygmeniu ir skatinamas visų saugos vertinimo procese dalyvaujančių šalių bendradarbiavimas;

                  (2)

                  atsižvelgiant į patirtį, įgytą rengiant Direktyvos (ES) 2016/798 11 straipsnio 1 dalyje nurodytus bendradarbiavimo susitarimus, gerąja praktika yra laikoma tai, kad nuo pat pradžių užmezgamas kontaktas su pareiškėju, t. y. vykdomas tam tikras koordinavimas (išankstinis bendradarbiavimas), siekiant sudaryti palankesnes sąlygas saugos vertinimo procese dalyvaujančioms šalims plėtoti santykius. Toks išankstinis bendradarbiavimas turėtų būti siūlomas prieš teikiant paraišką dėl bendro saugos sertifikato, o jo tikslas turėtų būti sudaryti sąlygas sertifikavimo įstaigoms susipažinti su pareiškėjo saugos valdymo sistema, paaiškinti, kaip vyks saugos vertinimo procesas ir kaip bus priimami sprendimai, taip pat patikrinti, ar pareiškėjui suteikta pakankamai informacijos, kad jis žinotų, ko iš jo tikimasi. Vykdant išankstinį bendradarbiavimą suteikti paaiškinimai neturėtų daryti įtakos vertinimo rezultatams;

                  (3)

                  Agentūra turėtų stebėti visų galiojančių saugos sertifikatų, kuriuose nurodyta veiklos vieta yra daugiau negu viena valstybė narė, galiojimo pabaigos datas ir ta informacija dalytis su atitinkamomis nacionalinėmis saugos institucijomis, kad joms būtų lengviau planuoti atitinkamą saugos vertinimo veiklą;

                  (4)

                  Agentūra turėtų nemokamai skelbti ir nuolat atnaujinti paraiškų teikimo vadovą, kuriame būtų aprašyti ir prireikus paaiškinti šiame reglamente nustatyti reikalavimai. Siekiant suderinti vieno langelio sistema grindžiamo keitimosi informacija ir informacijos registravimo principus, paraiškų teikimo vadove taip pat reikėtų pateikti šablonus, Agentūros parengtus bendradarbiaujant su nacionalinėmis saugos institucijomis;

                  (5)

                  siekdamos užtikrinti, kad būtų laikomasi saugos vertinimo reikalavimų, Agentūra ir nacionalinės saugos institucijos turėtų įgyvendinti vidaus taisykles arba procedūras;

                  (6)

                  kad vertinimas nesidubliuotų ir būtų sumažinta administracinė našta bei pareiškėjo patiriamos išlaidos, Agentūra ir nacionalinės saugos institucijos turėtų atsižvelgti į bendradarbiavimo susitarimus ir daugiašalius susitarimus, sudarytus pagal Direktyvos (ES) 2016/798 11 straipsnį, jei tinkama;

                  (7)

                  jeigu numatoma veiklos vieta yra tik vienoje valstybėje narėje ir pareiškėjas pervežimus ketina vykdyti į vieną ar daugiau stočių, esančių arti sienos su kaimyninėmis valstybėmis narėmis, kuriose tinklo charakteristikos ir eksploatavimo taisyklės yra panašios, pareiškėjui turėtų būti galima tai daryti neišplėtus savo veiklos vietos į tas kaimynines valstybes nares. Teikdamas paraišką dėl bendro saugos sertifikato, pareiškėjas saugos sertifikavimo įstaigą turėtų pasirinkti pagal Direktyvos (ES) 2016/798 10 straipsnio 5 ir 8 dalis. Tais atvejais, kai sertifikavimo įstaigos funkcijas vykdo Agentūra, ji turėtų konsultuotis su atitinkamomis nacionalinėmis saugos institucijomis ir atsižvelgti į atitinkamus tarpvalstybinius susitarimus;

                  (8)

                  tais atvejais, kai sertifikavimo įstaigos funkcijas vykdo Agentūra, pareiškėjui turėtų būti suteikta teisė savo paraiškos bylą Agentūrai pateikti viena iš oficialiųjų Sąjungos kalbų, be pareigos ją išversti. Šis principas taikomas nedarant poveikio nacionalinės saugos institucijos galimybei nustatyti savo kalbos strategiją Direktyvos (ES) 2016/798 10 straipsnio 3 dalies b punkte nurodytos paraiškos dalies atžvilgiu. Atliekant vertinimą, nacionalinei saugos institucijai turėtų būti suteikta teisė su vertinimu susijusius dokumentus Agentūrai pateikti savo valstybės narės kalba, be pareigos juos išversti;

                  (9)

                  sertifikavimas turėtų būti grindžiamas pareiškėjo vertinimu, ar jis geba laikytis geležinkelio įmonėms taikomų saugos valdymo sistemos reikalavimų, įskaitant atitinkamas nacionalines taisykles ir taikomos eismo organizavimo ir valdymo posistemio techninės sąveikos specifikacijos reikalavimus, ir nuosekliai juos taikyti. Gavęs bendrą saugos sertifikatą, pareiškėjas saugos valdymo sistemą turėtų toliau naudoti, kaip nurodyta Direktyvos (ES) 2016/798 9 straipsnyje;

                  (10)

                  kad sprendimus būtų galima priimti ir pagrįsti kiekvienu saugos sertifikavimo proceso etapu, Agentūra ir nacionalinės saugos institucijos visą susijusią informaciją ir rezultatus turėtų registruoti vieno langelio sistemoje. Jeigu Agentūra ir nacionalinės saugos institucijos pačios turi saugai vertinti skirtų informacijos valdymo sistemų, dėl tų pačių priežasčių jos turėtų užtikrinti, kad visa aktuali informacija būtų perduodama į vieno langelio sistemą;

                  (11)

                  kad būtų sumažinta administracinė našta ir pareiškėjo patiriamos išlaidos, Agentūra ir nacionalinės saugos institucijos turėtų parengti bendrų saugos sertifikatų išdavimo administravimo vidaus taisykles arba procedūras. Tuo atžvilgiu pareiškėjas turėtų turėti galimybę paraiškos byloje pateikti dokumentų kopijas. Agentūra ir nacionalinės saugos institucijos dokumentų originalus turėtų galėti patikrinti po bendro saugos sertifikato išdavimo;

                  (12)

                  siekiant užtikrinti, kad pareiškėjas suprastų Agentūros arba nacionalinių saugos institucijų nustatytų trūkumų rimtumą, būtina suderinti kategorijas, į kurias trūkumai skirstomi per vertinimo procesą. Toks skirstymas į kategorijas ypač svarbus, jei procese dalyvauja kelios nacionalinės saugos institucijos;

                  (13)

                  siekdamos vertinimus atlikti veiksmingai ir sustiprinti abipusį pasitikėjimą, Agentūra ir nacionalinės saugos institucijos turėtų užtikrinti, kad vertinimus atliekantys darbuotojai turėtų reikiamus gebėjimus. Todėl reikėtų nustatyti, kokių gebėjimų reikia;

                  (14)

                  Direktyvos (ES) 2016/798 31 straipsnio 3 dalyje nustatyta, kad naujoji sertifikavimo tvarka bus pradėta taikyti nuo 2019 m. birželio 16 d. Tačiau valstybės narės pagal tos direktyvos 33 straipsnio 2 dalį turi galimybę informuoti Agentūrą ir Komisiją apie tai, kad jos pratęsė perkėlimo į nacionalinę teisę laikotarpį, todėl iki 2020 m. birželio 16 d. ir toliau gali išduoti saugos sertifikatus pagal Europos Parlamento ir Tarybos direktyvą 2004/49/EB (2). Dėl to būtina paaiškinti, kaip naująją tvarką reikėtų taikyti kartu su senąja tvarka tuo atveju, kai numatoma veiklos vieta yra vienoje arba daugiau tokių valstybių narių;

                  (15)

                  jei nacionalinė saugos institucija pripažįsta, kad išduoti saugos sertifikato pagal Direktyvą 2004/49/EB iki 2019 m. birželio 16 d. – arba 2020 m. birželio 16 d., jei valstybė narė Agentūrai ir Komisijai pateikė pranešimą pagal Direktyvos (ES) 2016/798 33 straipsnio 2 dalį, – negalės, Agentūra, atlikdama saugos sertifikavimo įstaigos funkcijas ir siekdama išvengti vertinimo dubliavimosi, turėtų atsižvelgti į nacionalinės saugos institucijos atlikto atitinkamų elementų, nustatytų Direktyvos 2004/49/EB 10 straipsnio 2 dalies a punkte, vertinimo rezultatus;

                  (16)

                  Agentūros išduotas bendras saugos sertifikatas turėtų būti pripažįstamas lygiaverčiu Direktyvos 2004/49/EB 10 straipsnio 2 dalies a punkte nurodytai saugos sertifikato daliai. Tas sertifikatas galioja visoje Sąjungoje toms pačioms geležinkelių transporto veikloms. Todėl valstybės narės, informavusios Agentūrą ir Komisiją pagal Direktyvos (ES) 2016/798 33 straipsnio 2 dalį, Agentūros išduotą bendrą saugos sertifikatą turėtų pripažinti lygiaverčiu sertifikato daliai, išduotai pagal Direktyvos 2004/49/EB 10 straipsnio 2 dalies a punktą;

                  (17)

                  šiame reglamente numatytos priemonės atitinka pagal Tarybos direktyvos 96/48/EB (3) 21 straipsnį įsteigto komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Dalykas ir taikymo sritis
      Šiuo reglamentu nustatomos praktinės taisyklės, kurias turi taikyti geležinkelio įmonės teikdamos paraiškas dėl bendrų saugos sertifikatų arba dėl tokių sertifikatų atnaujinimo ar papildymo naudodamosi Europos Parlamento ir Tarybos reglamento (ES) 2016/796 (4) 12 straipsnyje nurodyta vieno langelio sistemos priemone (toliau – vieno langelio sistema).
      Juo taip pat nustatomos praktinės taisyklės, kurias turi taikyti saugos sertifikavimo įstaigos vertindamos paraiškas dėl bendrų saugos sertifikatų arba dėl tokių sertifikatų atnaujinimo ar papildymo, taip pat taisyklės dėl koordinavimo su nacionalinėmis saugos institucijomis, susijusiomis su numatoma veiklos vieta.
      2 straipsnis
      Apibrėžtys
      Šiame reglamente vartojamų terminų apibrėžtys:

            1)

            saugos sertifikavimo įstaiga –
          už bendro saugos sertifikato išdavimą atsakinga įstaiga, t. y. Agentūra arba nacionalinė saugos institucija;

            2)
            paraiškos gavimo data:

                  a)

                  tais atvejais, kai saugos sertifikavimo įstaigos funkcijas atlieka Agentūra, – pirmoji bendra Agentūros ir nacionalinių saugos institucijų, susijusių su numatoma veiklos vieta, darbo diena po paraiškos bylos gavimo patvirtinimo;

                  b)

                  tais atvejais, kai saugos sertifikavimo įstaigos funkcijas atlieka nacionalinė saugos institucija, – pirmoji darbo diena atitinkamoje valstybėje narėje po paraiškos bylos gavimo patvirtinimo;

            3)

            išankstinis bendradarbiavimas –
          procedūros etapas prieš pateikiant paraišką, kuriuo pareiškėjas gali kreiptis į saugos sertifikavimo įstaigą ir nacionalines saugos institucijas, susijusias su numatoma veiklos vieta, ir prašyti papildomos informacijos apie tolesnius saugos vertinimo proceso etapus;

            4)

            likęs susirūpinimą keliantis klausimas –
          atliekant paraiškos dėl bendro saugos sertifikato vertinimą nustatytas nedidelis trūkumas, kuris netrukdo to sertifikato išduoti ir kurį galima palikti vėlesnei priežiūrai;

            5)

            atitinkama data –
          2019 m. birželio 16 d. arba, jei valstybės narės pagal Direktyvos (ES) 2016/798 33 straipsnio 2 dalį Agentūrai ir Komisijai pranešė, kad pratęsė tos direktyvos perkėlimo į nacionalinę teisę laikotarpį, 2020 m. birželio 16 d.
      3 straipsnis
      Agentūros ir nacionalinių saugos institucijų atsakomybė
      1.   Saugos sertifikavimo įstaiga atsakinga ne tik už bendrų saugos sertifikatų išdavimą, bet ir už šias užduotis:

                  a)

                  jos atliekamo vertinimo planavimą, įgyvendinimą ir stebėseną;

                  b)

                  atitinkamų šalių koordinavimo susitarimų sudarymą.

            2.   Pareiškėjo prašymu saugos sertifikavimo įstaiga ir su numatoma veiklos vieta susijusios nacionalinės saugos institucijos sutinka iš anksto bendradarbiauti ir taip bendradarbiaudamos pateikia visus pareiškėjo prašomus paaiškinimus.
      3.   Kad galėtų išduoti bendrus saugos sertifikatus, saugos sertifikavimo įstaiga ir su numatoma veiklos vieta susijusios nacionalinės saugos institucijos surenka šią informaciją (kiekviena savo dalį):

                  a)

                  visą su skirtingais vertinimo etapais susijusią aktualią informaciją, įskaitant per vertinimą priimtų sprendimų motyvus ir bet kokius nustatytus naudojimo apribojimus ar sąlygas, kurie turi būti įtraukti į bendrą saugos sertifikatą;

                  b)

                  vertinimo rezultatus, įskaitant vertinimo išvadų santrauką ir prireikus nuomonę dėl bendro saugos sertifikato išdavimo.

            4.   Tais atvejais, kai saugos sertifikavimo įstaigos funkcijas atlieka Agentūra, 3 dalies b punkte nurodytą informaciją ji surenka galutinio vertinimo rezultato etapu.
      5.   Agentūra stebi visų galiojančių saugos sertifikatų, kuriuose nurodyta veiklos vieta yra daugiau negu viena valstybė narė, galiojimo pabaigos datas ir ta informacija dalijasi su atitinkamomis nacionalinėmis saugos institucijomis.
      6.   Nacionalinės saugos institucijos visa aktualia informacija, kuri gali turėti įtakos saugos vertinimo procesui, dalijasi su Agentūra ir kitomis nacionalinėmis saugos institucijomis, susijusiomis su numatoma veiklos vieta.
      7.   Agentūra nemokamai visomis oficialiosiomis Sąjungos kalbomis skelbia ir nuolat atnaujina paraiškų teikimo vadovą, kuriame aprašomi ir prireikus paaiškinami šiame reglamente nustatyti reikalavimai. Paraiškų teikimo vadove taip pat pateikiami šablonai, Agentūros parengti bendradarbiaujant su nacionalinėmis saugos institucijomis.
      8.   Nacionalinės saugos institucijos nemokamai skelbia ir nuolat atnaujina paraiškų teikimo vadovą, kuriame aprašomos ir prireikus paaiškinamos numatomai veiklos vietai taikomos nacionalinės taisyklės ir taikytinos nacionalinės procedūrinės taisyklės.
      9.   Agentūra ir nacionalinė saugos institucija nustato saugos vertinimo proceso valdymo vidaus taisykles arba procedūras. Tose taisyklėse ar procedūrose atsižvelgiama į Direktyvos (ES) 2016/798 11 straipsnyje nurodytus susitarimus.
      10.   Kiekvienam bendram saugos sertifikatui suteikiamas unikalus Europos identifikacinis numeris (EIN). Agentūra nustato Europos identifikacinių numerių struktūrą bei turinį ir skelbia juos savo interneto svetainėje.
      11.   Tais atvejais, kai pareiškėjas savo paraiškoje nurodo ketinantis pervežimus vykdyti į stotis, esančias kaimyninėse valstybėse narėse, kuriose tinklo charakteristikos ir eksploatavimo taisyklės yra panašios, ir tos stotys yra arti valstybės sienos, bendras saugos sertifikatas – saugos sertifikavimo įstaigai pasikonsultavus su kaimyninių valstybių narių nacionalinėmis saugos institucijomis – taip pat turi galioti iki tokių stočių, nereikalaujant išplėsti veiklos vietos. Susijusių valstybių narių nacionalinės saugos institucijos, prieš saugos sertifikavimo įstaigai išduodant bendrą saugos sertifikatą, šiai įstaigai patvirtina, kad yra laikomasi atitinkamuose tarpvalstybiniuose susitarimuose nustatytų atitinkamų nacionalinių taisyklių ir prievolių.
      12.   Kad galėtų įvertinti paraiškas, saugos sertifikavimo įstaiga priima geležinkelio įmonių, jų rangovų, partnerių arba tiekėjų pateiktus pagal atitinkamus Sąjungos teisės aktus išduotus su produktais ar paslaugomis susijusius leidimus, jų pripažinimo dokumentus ar sertifikatus ir juos naudoja kaip įrodymą, kad geležinkelio įmonės geba vykdyti Komisijos deleguotajame reglamente (ES) 2018/762 (5) nustatytus reikalavimus.
      4 straipsnis
      Pareiškėjų pareigos
      1.   Nepažeisdamas 6 straipsnyje nustatyto vertinimui skirto termino, pareiškėjas, naudodamasis vieno langelio sistema, pateikia paraišką dėl bendro saugos sertifikato ar dėl tokio sertifikato papildymo arba atnaujinimo atitinkamai iki vienos iš šių datų:

                  a)

                  datos, nuo kurios planuojama pradėti naują geležinkelių transporto veiklą;

                  b)

                  datos, nuo kurios planuojama pradėti geležinkelių transporto veiklą kitomis sąlygomis, nei išdėstytos turimame bendrame saugos sertifikate, įvykus esminiam veiklos rūšies, masto arba vietos pokyčiui;

                  c)

                  turimo bendro saugos sertifikato galiojimo pabaigos datos.

            2.   Teikdamas paraišką dėl naujo bendro saugos sertifikato, pareiškėjas pateikia I priede nurodytą informaciją.
      3.   Teikdamas paraišką dėl bendro saugos sertifikato papildymo arba atnaujinimo, pareiškėjas pateikia I priede nurodytą informaciją ir aprašo pokyčius, kurie įvyko po turimo sertifikato išdavimo.
      Jei po ankstesnio vertinimo atliekant priežiūros veiklą buvo nustatyta svarbių reikalavimų nesilaikymo atvejų, galinčių daryti poveikį veiklai saugos srityje arba sukelti didelį pavojų saugai, arba kitų susirūpinimą keliančių klausimų, saugos sertifikavimo įstaiga ir su numatoma veiklos vieta susijusios nacionalinės saugos institucijos sprendžia, ar reikia atlikti pakartotinį visos paraiškos bylos vertinimą.
      4.   Pareiškėjo pasirinkta saugos sertifikavimo įstaiga lieka privaloma tol, kol užbaigiamas arba nutraukiamas saugos vertinimo procesas.
      5.   Kreipdamasis dėl išankstinio bendradarbiavimo, pareiškėjas naudodamasis vieno langelio sistema pateikia I priedo 1–6 punktuose nurodytą informaciją.
      6.   Jeigu pateiktoje byloje yra kitų subjektų, išskyrus saugos sertifikavimo įstaigą, išduotų dokumentų kopijų, pareiškėjas jų originalus saugo bent 5 metus nuo bendro saugos sertifikato galiojimo laikotarpio pabaigos. Sertifikato atnaujinimo arba papildymo atveju pareiškėjas pateiktus tos paraiškos dokumentų originalus, kuriuos išdavė kiti nei saugos sertifikavimo įstaiga subjektai, saugo bent 5 metus nuo atnaujinto arba papildyto bendro saugos sertifikato galiojimo laikotarpio pabaigos. Agentūros arba nacionalinių saugos institucijų prašymu pareiškėjas pateikia šių dokumentų originalus.
      5 straipsnis
      Kalba
      1.   Tais atvejais, kai saugos sertifikavimo įstaigos funkcijas atlieka Agentūra, paraiškoje naudojamai kalbai taikomi šie reikalavimai:

                  a)

                  Direktyvos (ES) 2016/798 10 straipsnio 3 dalies a punkte nurodyta paraiškos bylos dalis turi būti parengta viena iš oficialiųjų Sąjungos kalbų, kurią pasirenka pareiškėjas;

                  b)

                  Direktyvos (ES) 2016/798 10 straipsnio 3 dalies b punkte nurodytos paraiškos bylos dalys ir I priedo 8.1 punkte nurodytos paraiškos bylos dalys turi būti parengtos susijusios valstybės narės nustatyta ir šio reglamento 3 straipsnio 8 punkte nurodytame paraiškų teikimo vadove nurodyta kalba.

            2.   Visi Agentūros priimti sprendimai dėl bendro saugos sertifikato išdavimo (įskaitant galutinio vertinimo rezultato etapu priimto sprendimo motyvus) ir atitinkamais atvejais bendras saugos sertifikatas turi būti parengti 1 dalies a punkte nurodyta kalba.
      6 straipsnis
      Procedūros etapai ir terminai
      1.   Saugos sertifikavimo įstaiga ir su numatoma veiklos vieta susijusios nacionalinės saugos institucijos taiko II priede nurodytą procesą.
      2.   Saugos sertifikavimo įstaiga ir su numatoma veiklos vieta susijusios nacionalinės saugos institucijos įvertina (kiekviena savo dalį), ar paraiškos byloje yra pateikti I priede išvardyti reikalaujami dokumentais pagrįsti įrodymai. Saugos sertifikavimo įstaiga nepagrįstai nedelsdama ir bet kuriuo atveju ne vėliau kaip per vieną mėnesį nuo paraiškos gavimo datos informuoja pareiškėją apie tai, ar paraiškoje yra visa informacija.
      3.   Laikantis 5–7 dalių, sprendimas dėl bendro saugos sertifikato išdavimo priimamas ne vėliau kaip per keturis mėnesius nuo datos, kurią pareiškėjas informuojamas apie tai, kad paraiškoje yra visa informacija.
      4.   Jeigu pareiškėjas informuojamas, kad jo byloje pateikta ne visa informacija, saugos sertifikavimo įstaiga, koordinuodama veiksmus su nacionalinėmis saugos institucijomis, susijusiomis su numatoma veiklos vieta, nedelsdama paprašo reikiamos papildomos informacijos, įskaitant pagrindimą ir informaciją apie terminą, per kurį pareiškėjas turi pateikti atsakymą.
      Terminas papildomai informacijai pateikti turi būti pagrįstas, proporcingas prašomos informacijos pateikimo sudėtingumui, dėl jo su pareiškėju turi būti susitarta, kai tik jis informuojamas apie tai, kad jo byloje pateikta ne visa informacija. Jeigu pareiškėjas per sutartą terminą reikalaujamos informacijos nepateikia, saugos sertifikavimo įstaiga gali nuspręsti pareiškėjo atsakymui skirtą terminą pratęsti arba pareiškėjui pranešti, kad jo paraiška yra atmesta.
      Sprendimas dėl bendro saugos sertifikato išdavimo priimamas ne vėliau kaip per keturis mėnesius nuo tos datos, kurią pareiškėjas pateikia prašomą papildomą informaciją.
      5.   NET jei paraiškos byloje yra visa informacija, prieš priimdama sprendimą Agentūra arba bet kuri nacionalinė saugos institucija, susijusi su numatoma veiklos vieta, gali bet kuriuo metu paprašyti daugiau informacijos ir nustatyti pagrįstą jos pateikimo terminą. Dėl tokio prašymo šio straipsnio 3 dalyje nustatytas terminas pratęsiamas II priede nurodytomis sąlygomis.
      6.   Agentūra šio straipsnio 3 dalyje nurodytą terminą gali pratęsti šiems Direktyvos (ES) 2016/798 10 straipsnio 7 dalyje nurodytiems laikotarpiams:

                  a)

                  bendradarbiavimo, per kurį siekiama susitarti dėl abiem pusėms priimtino įvertinimo, laikotarpiui;

                  b)

                  laikotarpiui, kuriuo klausimas yra perduotas apeliacinės tarybos arbitražui.

            7.   Terminas gali būti pratęstas ir laikotarpiui, kurio pareiškėjui reikia, kad jis galėtų sutarti dėl apsilankymo ar patikrinimo savo veiklos vietoje arba savo organizacijos audito.
      8.   Bendrame saugos sertifikate pateikiama III priede nurodyta informacija.
      7 straipsnis
      Bendravimas
      1.   Saugos sertifikavimo įstaiga, su numatoma veiklos vieta susijusios nacionalinės saugos institucijos ir pareiškėjas informaciją apie bet kokį 12 straipsnyje nurodytą trūkumą teikia naudodamiesi vieno langelio sistema.
      2.   Informacija apie visų saugos vertinimo proceso etapų statusą, vertinimo rezultatus ir sprendimą dėl paraiškos pareiškėjui teikiama naudojantis vieno langelio sistema.
      3.   Nepažeidžiant 1 dalies, Agentūros ir nacionalinių saugos institucijų parengtuose paraiškų teikimo vadovuose pateikiama jų tarpusavio bendravimo ir bendravimo su pareiškėju tvarka.
      4.   Per vieno langelio sistemą patvirtinamas paraiškos dėl bendro saugos sertifikato gavimas.
      8 straipsnis
      Bendrų saugos sertifikatų galiojimo laikotarpis
      Bendri saugos sertifikatai galioja penkerius metus.
      Vis dėlto, jei siekiant užtikrinti veiksmingą geležinkelių eksploatavimo veiklos saugai kylančių pavojų kontrolę yra būtinas trumpesnis laikotarpis, saugos sertifikavimo įstaiga, koordinuodama veiksmus su nacionalinėmis saugos institucijomis, susijusiomis su numatoma veiklos vieta, gali nuspręsti bendrą saugos sertifikatą išduoti trumpesniam nei penkerių metų laikotarpiui. Tokiu atveju saugos sertifikavimo įstaiga savo sprendimo motyvus įtraukia į vertinimo rezultatus, užregistruotus pagal 9 straipsnį.
      9 straipsnis
      Informacijos valdymas
      Saugos sertifikavimo įstaiga ir su numatoma veiklos vieta susijusios nacionalinės saugos institucijos 3 straipsnio 3 dalyje nurodytą visą aktualią informaciją ir vertinimo rezultatus registruoja vieno langelio sistemoje. Agentūra vieno langelio sistemoje taip pat registruoja 3 straipsnio 4 dalyje nurodytą galutinį vertinimo rezultatą.
      Jeigu nacionalinės saugos institucijos joms adresuotoms paraiškoms tvarkyti naudoja kokią nors informacijos valdymo sistemą, visą aktualią informaciją jos perduoda į vieno langelio sistemą.
      10 straipsnis
      Apsilankymų bei patikrinimų geležinkelio įmonių veiklos vietose ir audito taisyklės
      1.   Rengdamos apsilankymus bei patikrinimus pareiškėjų veiklos vietose ir auditus, kaip nurodyta Direktyvos (ES) 2016/798 10 straipsnio 5 dalyje, Agentūra ir su numatoma veiklos vieta susijusios nacionalinės saugos institucijos tarpusavyje suderina apsilankymų, patikrinimų ir audito tikslus ir apimtį, taip pat kiekvienai institucijai tenkantį vaidmenį.
      2.   Rengdama apsilankymus bei patikrinimus pareiškėjų veiklos vietose ir auditus, kaip nurodyta Direktyvos (ES) 2016/798 10 straipsnio 5 ir 8 dalyse, už apsilankymą, patikrinimą ar auditą atsakinga įstaiga parengia ataskaitą, kurioje nurodo atliekant vertinimą nustatytus trūkumus ir patikslina, ar jie buvo pašalinti per apsilankymą, patikrinimą ar auditą pateikus įrodymų ir, jei taip, kaip tai buvo padaryta. Į tą ataskaitą taip pat gali būti įtraukiama papildomų 12 straipsnyje nurodytų trūkumų, kuriuos pareiškėjas turi pašalinti per sutartą laikotarpį.
      3.   Jei rengiamas apsilankymas bei patikrinimas pareiškėjų veiklos vietose ir auditas, kaip nurodyta Direktyvos (ES) 2016/798 10 straipsnio 5 ir 8 dalyse, pareiškėjas pateikia jam atstovausiančio asmens duomenis, taip pat veiklos vietoje taikomas saugos taisykles ir procedūras, kurių turi laikytis įstaiga, atsakinga už apsilankymą arba patikrinimo ar audito atlikimą. Susijusios institucijos ir pareiškėjas susitaria dėl apsilankymų, patikrinimų ir audito laiko, taip pat dėl pirmiau nurodytos informacijos teikimo.
      11 straipsnis
      Agentūros ir nacionalinių saugos institucijų veiksmų koordinavimas
      1.   Tais atvejais, kai saugos sertifikavimo įstaigos funkcijas atlieka Agentūra, ji su nacionalinėmis saugos institucijomis, susijusiomis su numatoma veiklos vieta, koordinuoja įvairius saugos vertinimo proceso etapus. Agentūra ir nacionalinės saugos institucijos aptaria visus su saugos vertinimo procesu susijusius klausimus, įskaitant visus trūkumus, ir visus papildomos informacijos prašymus, kurie turi įtakos vertinimo terminui arba gali paveikti kitų nacionalinių saugos institucijų, susijusių su ta veiklos vieta, darbą.
      2.   Nepažeisdama 1 dalies, kiekviena saugos vertinimo procese dalyvaujanti įstaiga gali tiesiogiai kreiptis į pareiškėją dėl klausimų, susijusių su savo vertinimo dalimi.
      3.   Prieš priimdamos sprendimą dėl bendro saugos sertifikato išdavimo, Agentūra ir su numatoma veiklos vieta susijusios nacionalinės saugos institucijos imasi šių veiksmų:

                  a)

                  aptaria atitinkamų savo vertinimų rezultatus;

                  b)

                  susitaria dėl visų likusių susirūpinimą keliančių klausimų, kurie turi būti atidėti ir išnagrinėti vėliau vykdant priežiūrą;

                  c)

                  susitaria dėl visų naudojimo apribojimų arba sąlygų, kurie turi būti įtraukti į bendrą saugos sertifikatą.

            4.   Pareiškėjui parengus 3 dalies b punkte nurodytų likusių susirūpinimą keliančių klausimų sprendimo veiksmų planą, nacionalinės saugos institucijos susitaria, kuri iš jų toliau stebės jo įgyvendinimą. Šiuo tikslu nacionalinės saugos institucijos prireikus koordinuoja veiksmus, remdamosi Deleguotojo reglamento (ES) 2018/761 (6) 8 straipsnio 2 dalyje nustatyta tvarka, ir informuoja Agentūrą apie savo susitarimą ir susijusios priežiūros veiklos rezultatus.
      Agentūra atsižvelgia į informaciją apie nacionalinių saugos institucijų, susijusių su numatoma veiklos vieta, atliktos priežiūros veiklos rezultatus, susijusią su tolesniu likusių susirūpinimą keliančių klausimų sprendimu, kad nuspręstų, ar jie gali būti išspręsti atliekant paraiškos dėl atnaujinimo ar papildymo vertinimą.
      5.   Agentūra saugo koordinavimo veiklos įrašus ir pagal 9 straipsnį registruoja juos vieno langelio sistemoje.
      12 straipsnis
      Trūkumų skirstymas į kategorijas
      1.   Saugos sertifikavimo įstaiga ir su numatoma veiklos vieta susijusios nacionalinės saugos institucijos trūkumus, nustatytus per paraiškos bylos vertinimą, skirsto į šias kategorijas:

                  a)

                  1 tipas. Klausimai, kuriuos pareiškėjas turi paaiškinti, kad būtų galima suprasti paraiškos bylą;

                  b)

                  2 tipas. Trūkumai, dėl kurių paraiškos bylą gali reikėti iš dalies pakeisti arba pareiškėjui gali tekti atlikti nedidelį veiksmą; veiksmas, kurio turi būti imtasi, paliekamas pareiškėjo nuožiūrai ir netrukdo išduoti bendro saugos sertifikato;

                  c)

                  3 tipas. Trūkumai, dėl kurių pareiškėjas turi atlikti konkretų veiksmą, tačiau jį gali užbaigti po to, kai bus išduotas bendras saugos sertifikatas; trūkumo šalinimo veiksmą siūlo pareiškėjas ir dėl jo susitariama su trūkumą nustačiusia šalimi;

                  d)

                  4 tipas. Trūkumai, dėl kurių paraiškos bylą reikia iš dalies pakeisti arba pareiškėjas turi imtis konkretaus veiksmo; bendras saugos sertifikatas nesuteikiamas tol, kol trūkumas nebus pašalintas, arba dėl to trūkumo į sertifikatą įtraukiami naudojimo apribojimai ar sąlygos; trūkumo šalinimo veiksmą siūlo pareiškėjas ir dėl jo susitariama su trūkumą nustačiusia šalimi.

            2.   Saugos sertifikavimo įstaiga arba atitinkama nacionalinė saugos institucija po pareiškėjo atsakymo arba veiksmo, kurio jis ėmėsi atsižvelgdamas į trūkumą, turi dar kartą įvertinti nustatytus trūkumus, prireikus iš naujo juos suklasifikuoti ir kiekvienam nustatytam trūkumui priskirti vieną iš šių statusų:

                  a)

                  šalinamas trūkumas – pareiškėjo pateikti įrodymai nepatenkinami ir vis tiek reikia papildomos informacijos;

                  b)

                  likęs susirūpinimą keliantis klausimas (-ai), dėl kurio (-ių) reikalinga priežiūra – susirūpinimą keliantis klausimas lieka neišspręstas;

                  c)

                  pašalintas trūkumas – pareiškėjas pateikė tinkamą atsakymą ir susirūpinimą keliančių klausimų neliko.

            13 straipsnis
      Vertinimus atliekančių darbuotojų gebėjimai
      1.   Agentūra ir nacionalinės saugos institucijos užtikrina, kad vertinimus atliekantys darbuotojai turėtų tokius gebėjimus:

                  a)

                  išmanyti atitinkamą vertinimui taikomą reguliavimo sistemą;

                  b)

                  išmanyti, kaip veikia geležinkelių sistema;

                  c)

                  gebėti tinkamai kritiškai analizuoti;

                  d)

                  turėti saugos arba panašaus pobūdžio valdymo sistemos geležinkelių sektoriuje arba saugos valdymo sistemos sektoriuje, kuriame kyla tokių pat veiklos ir techninių sunkumų, vertinimo patirties;

                  e)

                  gebėti spręsti problemas, bendrauti ir dirbti kolektyve;

                  f)

                  bet kokius kitus gebėjimus, reikalingus konkrečiam vertinimui atlikti.

            Jei atliekamas kolektyvinis darbas, kolektyvo nariai gali turėti skirtingų gebėjimų.
      10 straipsnyje nurodytus apsilankymus, patikrinimus ir auditus atliekantys darbuotojai taip pat įrodo žinantys, kaip vesti pokalbius, ir turintys su tuo susijusios patirties.
      2.   Siekdamos užtikrinti tinkamą 1 dalies taikymą, Agentūra ir nacionalinės saugos institucijos nustato gebėjimų valdymo sistemą, apimančią:

                  a)

                  kiekvienam darbui, pareigoms ar vaidmeniui reikalingų gebėjimų aprašų rengimą;

                  b)

                  darbuotojų įdarbinimą, vadovaujantis parengtais gebėjimų aprašais;

                  c)

                  darbuotojų gebėjimų išlaikymą, tobulinimą ir vertinimą, vadovaujantis parengtais gebėjimų aprašais.

            14 straipsnis
      Persvarstymas pagal Direktyvos (ES) 2016/798 10 straipsnio 12 dalį
      1.   Jei saugos sertifikavimo įstaiga pateikia neigiamą sprendimą, kuriuo, be kita ko, atsisakoma išduoti bendrą saugos sertifikatą, tinklo dalis neįtraukiama atsižvelgiant į Direktyvos (ES) 2016/798 10 straipsnio 7 dalyje nurodytą neigiamą įvertinimą ir nustatomi kiti naudojimo apribojimai arba sąlygos nei tie, kurių buvo prašoma paraiškoje, pareiškėjas gali prašyti sprendimą persvarstyti.
      2.   Pareiškėjas prašymą persvarstyti sprendimą pateikia naudodamasis vieno langelio sistema ir į tą prašymą įtraukia visų klausimų, kurie, pareiškėjo nuomone, saugos vertinimo procese nebuvo tinkamai išnagrinėti, sąrašą.
      3.   Bet kokia papildoma informacija, pateikta po to, kai buvo priimtas sprendimas išduoti arba atsisakyti išduoti bendrą saugos sertifikatą, nelaikoma priimtinu įrodymu.
      4.   Saugos sertifikavimo įstaiga, koordinuodama savo veiksmus su nacionalinėmis saugos institucijomis, susijusiomis su numatoma veiklos vieta, užtikrina persvarstymo proceso nešališkumą.
      5.   Persvarstymo procese daugiausia dėmesio skiriama priežastims, dėl kurių sertifikavimo įstaiga priėmė sprendimą, neatitinkantį pareiškėjo prašymo.
      6.   Tais atvejais, kai saugos sertifikavimo įstaigos funkcijas atlieka Agentūra, persvarstymas koordinuojamas su nacionalinėmis saugos institucijomis, susijusiomis su numatoma veiklos vieta.
      7.   Naudodamasi vieno langelio sistema, saugos sertifikavimo įstaiga visoms vertinime dalyvaujančioms šalims, įskaitant pareiškėją, praneša savo sprendimą patvirtinti arba pakeisti pradinį sprendimą.
      15 straipsnis
      Pereinamojo laikotarpio nuostatos
      1.   Jeigu nacionalinė saugos institucija pripažįsta, kad iki atitinkamos datos išduoti saugos sertifikato pagal Direktyvą 2004/49/EB atitinkamoje valstybėje narėje negalės, ji apie tai nedelsdama informuoja pareiškėją ir Agentūrą.
      2.   Direktyvos (ES) 2016/798 10 straipsnio 8 dalyje nurodytu atveju pareiškėjas nusprendžia, ar paraišką turėtų toliau vertinti nacionalinė saugos institucija, ar ji turėtų būti perduota Agentūrai. Apie savo sprendimą pareiškėjas informuoja abi institucijas ir taikomos šios nuostatos:

                  a)

                  jei pareiškėjas nusprendžia prašyti, kad saugos sertifikavimo įstaigos funkcijas atliktų Agentūra, nacionalinė saugos institucija paraiškos bylą ir Direktyvos 2004/49/EB 10 straipsnio 2 dalies a punkte nurodyto vertinimo rezultatus perduoda Agentūrai. Agentūra ir nacionalinė saugos institucija bendradarbiauja ir padeda pareiškėjui papildyti paraišką, kad būtų užtikrinta atitiktis Direktyvos (ES) 2016/798 9 straipsnyje nurodytiems papildomiems reikalavimams;

                  b)

                  jei pareiškėjas nusprendžia prašyti, kad saugos sertifikavimo įstaigos funkcijas atliktų nacionalinė saugos institucija, ši institucija toliau vertina paraišką ir sprendžia dėl bendro saugos sertifikato išdavimo pagal Direktyvos (ES) 2016/798 10 straipsnį ir šį reglamentą. Ta institucija padeda pareiškėjui papildyti paraišką, kad būtų užtikrinta atitiktis Direktyvos (ES) 2016/798 9 straipsnyje nurodytiems papildomiems reikalavimams.

            3.   Jei pareiškėjas ketina vykdyti veiklą daugiau nei vienoje valstybėje narėje, saugos sertifikavimo įstaigos funkcijas atlieka Agentūra ir taikoma 2 dalies a punkte nustatyta procedūra.
      4.   Visais atvejais pareiškėjas po atitinkamos datos pataisytą paraišką atitinkamoje valstybėje narėje pateikia naudodamasis vieno langelio sistema. Šią užduotį pareiškėjui padeda atlikti saugos sertifikavimo įstaiga.
      5.   Po atitinkamos datos visos atitinkamoje valstybėje narėje įsisteigusios geležinkelio įmonės, kurių pagal Direktyvą 2004/49/EB išduotą saugos sertifikatą reikia atnaujinti arba papildyti dėl įvykusių veiklos rūšies, masto arba vietos pokyčių, pasinaudodamos vieno langelio sistema pagal šį reglamentą pateikia naują paraišką dėl bendro saugos sertifikato.
      6.   Jeigu numatoma veiklos vieta yra daugiau negu vienoje valstybėje narėje, į bendrą saugos sertifikatą, kurį Agentūra išdavė nuo 2019 m. birželio 16 d. iki 2020 m. birželio 16 d., neįtraukiamas tinklas ar tinklai, esantys valstybėje narėje, kuri Agentūrai ir Komisijai yra pateikusi pranešimą pagal Direktyvos (ES) 2016/798 33 straipsnio 2 dalį ir tos direktyvos dar nėra perkėlusi į nacionalinę teisę bei jos perkėlimo į nacionalinę teisę priemonės dar nėra įsigaliojusios. Tokį pranešimą pateikusių valstybių narių nacionalinės saugos institucijos:

                  a)

                  Agentūros išduotą bendrą saugos sertifikatą laiko lygiaverčiu saugos sertifikato daliai, išduotai remiantis Direktyvos 2004/49/EB 10 straipsnio 2 dalies a punktu;

                  b)

                  nuo 2019 m. birželio 16 d. pagal Direktyvos 2004/49/EB 10 straipsnio 2 dalies b punktą išduoda saugos sertifikatus, kurių galiojimo laikotarpis neviršija bendro saugos sertifikato galiojimo laikotarpio.

            7.   Šio straipsnio 2 dalies a punkte ir 6 dalyje nurodytais atvejais nacionalinė saugos institucija, siekdama atlikti Direktyvos (ES) 2016/798 10 straipsnio 3 dalies a punkte nustatytų elementų vertinimą, bendradarbiauja ir koordinuoja veiksmus su Agentūra. Vykstant tokiam bendradarbiavimui ir veiksmų koordinavimui, Agentūra pripažįsta nacionalinės saugos institucijos atliktą vertinimą, nurodytą Direktyvos 2004/49/EB 10 straipsnio 2 dalies a punkte.
      16 straipsnis
      Panaikinimas
      Reglamentas (EB) Nr. 653/2007 panaikinamas 2019 m. birželio 16 d. Tačiau jis ir toliau taikomas iki 2020 m. birželio 15 d. tose valstybėse narėse, kurios pagal Direktyvos (ES) 2016/798 33 straipsnio 2 dalį Agentūrai ir Komisijai yra pranešusios, kad pratęsė tos direktyvos perkėlimo į nacionalinę teisę laikotarpį.
      17 straipsnis
      Įsigaliojimas ir taikymas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      Nuo 2019 m. birželio 16 d. jis taikomas tose valstybėse narėse, kurios Agentūrai ir Komisijai nėra pateikusios pranešimo pagal Direktyvos (ES) 2016/798 33 straipsnio 2 dalį. Nuo 2020 m. birželio 16 d. jis taikomas visose valstybėse narėse. Tačiau 15 straipsnio 1, 2, 3 ir 7 dalys visose valstybėse narėse taikomos nuo 2019 m. vasario 16 d., o 15 straipsnio 6 dalis – nuo 2019 m. birželio 16 d.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. balandžio 9 d.

               Komisijos vardu

               Pirmininkas

            Jean-Claude JUNCKER

         (1)  OL L 138, 2016 5 26, p. 102.

         (2)  2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva) (OL L 164, 2004 4 30, p. 44).

         (3)  1996 m. liepos 23 d. Tarybos direktyva 96/48/EB dėl transeuropinės greitųjų geležinkelių sistemos sąveikos (OL L 235, 1996 9 17, p. 6).

         (4)  2016 m. gegužės 11 d. Europos Parlamento ir Tarybos reglamentas (ES) 2016/796 dėl Europos Sąjungos geležinkelių agentūros ir kuriuo panaikinamas Reglamentas (EB) Nr. 881/2004 (OL L 138, 2016 5 26, p. 1).

         (5)  2018 m. kovo 8 d. Komisijos deleguotasis reglamentas (ES) 2018/762, kuriuo pagal Europos Parlamento ir Tarybos direktyvą (ES) 2016/798 nustatomi su saugos valdymo sistemų reikalavimais susiję bendrieji saugos būdai ir panaikinami Komisijos reglamentai (ES) Nr. 1158/2010 ir (ES) Nr. 1169/2010 (žr. šio Oficialiojo leidinio p. 26).

         (6)  2018 m. vasario 16 d. Komisijos deleguotasis reglamentas (ES) 2018/761, kuriuo nustatomas nacionalinių saugos institucijų, pagal Europos Parlamento ir Tarybos direktyvą (ES) 2016/798 išdavusių bendrą saugos sertifikatą arba saugos leidimą, atliekamos priežiūros bendrasis saugos būdas ir panaikinamas Komisijos reglamentas (ES) Nr. 1077/2012 (žr. šio Oficialiojo leidinio p. 16).

         I PRIEDAS

            Paraiškos dėl bendro saugos sertifikato turinys

            Pastaba. Visa informacija, įskaitant prie paraiškos pridedamus dokumentus, yra privaloma, išskyrus atvejus, prie kurių nurodyta „N“ (neprivaloma). Tais atvejais, kai geležinkelio įmonė turi parengti 9 punkte nurodytą taisomųjų veiksmų planą, informacija apie jį yra privaloma.

         1.   Paraiškos rūšis

         1.1.   Naujas sertifikatas
         1.2.   Atnaujinimas
         1.3.   Papildymas
         1.4.   Ankstesnio sertifikato EIN (tik atnaujinimo ir papildymo paraiškose)
         2.   Veiklos rūšis (pasirinkti vieną arba daugiau) (1)
            , dėl kurios teikiama paraiška

         2.1.   Keleivių vežimas, įskaitant greitojo geležinkelio paslaugas
         2.2.   Keleivių vežimas, išskyrus greitojo geležinkelio paslaugas
         2.3.   Krovinių vežimas, įskaitant pavojingųjų krovinių vežimo paslaugas (2)

         2.4.   Krovinių vežimas, išskyrus pavojingųjų krovinių vežimo paslaugas
         2.5.   Tik manevravimas
         2.6.   Kita (nurodyti)
         3.   Geležinkelių transporto veikla

         3.1.   Numatoma paslaugų ir (arba) veiklos pradžios data (N)
         3.2.   Valstybė narė (-ės), susijusi su numatoma veiklos vieta
         3.3.   Numatomos veiklos vietos (susijusiuose tinkluose) apibrėžimas (3)

         3.4.   Kaimyninėje valstybėje narėje (-se) esanti stotis (-ys) (Deleguotojo reglamento (ES) 2018/763 3 straipsnio 11 dalyje ir Direktyvos (ES) 2016/798 10 straipsnio 8 dalyje nurodytais atvejais)
         4.   Saugos sertifikavimo įstaiga

         4.1.   Agentūra
         4.2.   Nacionalinė saugos institucija (Direktyvos (ES) 2016/798 10 straipsnio 8 dalyje nurodytais atvejais)
         5.   Pareiškėjo duomenys

         5.1.   Juridinis pavadinimas
         5.2.   Akronimas (N)
         5.3.   Visas pašto adresas
         5.4.   Telefonas
         5.5.   Faksas (N)
         5.6.   E. paštas
         5.7.   Interneto svetainė (N)
         5.8.   Nacionalinės registracijos numeris
         5.9.   PVM mokėtojo kodas (N)
         5.10.   Kita susijusi informacija (N)
         6.   Asmens ryšiams duomenys

         6.1.   Vardas
         6.2.   Pavardė
         6.3.   Postas ar pareigos
         6.4.   Visas pašto adresas
         6.5.   Telefonas
         6.6.   Faksas (N)
         6.7.   E. paštas
         6.8.   Mokama kalba arba kalbos

            Prie paraiškos pridedami dokumentai

         7.   Dėl saugos valdymo sistemos vertinimo dalies pateikiami dokumentai

         7.1.   Saugos valdymo sistemos aprašas ir kiti dokumentai, kuriais įrodoma atitiktis Direktyvos (ES) 2016/798 10 straipsnio 3 dalies a punkto reikalavimams ir parodoma, kaip ta atitiktis užtikrinama.
         7.2.   Informacija su kryžminėmis nuorodomis, kuriomis saugos valdymo sistema (žr. 7.1 punktą) susiejama su Deleguotojo reglamento (ES) 2018/762 I priedu, taip pat nurodoma, pagal kuriuos saugos valdymo sistemos dokumentus užtikrinama atitiktis atitinkamiems taikomos eismo organizavimo ir valdymo posistemio techninės sąveikos specifikacijos reikalavimams.
         8.   Dėl nacionalinės vertinimo dalies pateikiami dokumentai (kiekvienai valstybei narei, susijusiai su numatoma veiklos vieta)

         8.1.   Aprašas ar kitas įrodymas, kaip saugos valdymo tvarka atsižvelgiama į atitinkamas nacionalines taisykles, apie kurias pranešta pagal Direktyvos (ES) 2016/798 8 straipsnį.
         8.2.   Informacija su kryžminėmis nuorodomis, kuriomis saugos valdymo sistema (žr. 7.1 punktą) susiejama su atitinkamose nacionalinėse taisyklėse nustatytais reikalavimais (žr. 8.1 punktą).
         9.   Taisomųjų veiksmų planas (-ai)

         9.1.   Dabartinis statusas veiksmų plano (-ų), kurį (-iuos) geležinkelio įmonė parengė, kad būtų išspręsti visi svarbūs reikalavimų nesilaikymo atvejai ir visos kitos probleminės sritys, kurie buvo nustatyti vykdant priežiūros veiklą nuo tada, kai buvo atliktas ankstesnis vertinimas.
         9.2.   Dabartinis statusas veiksmų plano (-ų), kurį geležinkelio įmonė parengė, kad būtų išspręsti per ankstesnį vertinimą nustatyti likę susirūpinimą keliantys klausimai.

            (1)  Kiekvienai valstybei narei, susijusiai su numatoma veiklos vieta.

            (2)

            Pavojingieji kroviniai– medžiagos ir gaminiai, kuriuos galima vežti tik 2008 m. rugsėjo 24 d. Europos Parlamento ir Tarybos direktyvoje 2008/68/EB dėl pavojingų krovinių vežimo vidaus keliais (OL L 260, 2008 9 30, p. 13) nustatytomis sąlygomis.

            (3)  Kiekvienai valstybei narei, susijusiai su numatoma veiklos vieta.

         II PRIEDAS

            Saugos vertinimo procesas

         1.   BENDROJI INFORMACIJA
         1.1.   Saugos sertifikavimo įstaiga ir su numatoma veiklos vieta susijusios nacionalinės saugos institucijos, atsižvelgdamos į šiame priede nustatytus elementus, parengia struktūrinį patikrinamą visos veiklos procesą. Saugos vertinimo procesas yra kartotinis, kaip parodyta toliau pateiktoje schemoje (žr. 1 pav. priedėlyje), t. y. saugos sertifikavimo įstaiga ir su numatoma veiklos vieta susijusios nacionalinės saugos institucijos pagal šį reglamentą turi teisę pagrįstai prašyti papildomos informacijos arba prašyti pateikti paraišką iš naujo.
         2.   PARAIŠKOS GAVIMAS
         2.1.   Gavusi paraišką dėl bendro saugos sertifikato, saugos sertifikavimo įstaiga nedelsdama oficialiai patvirtina paraiškos gavimą.
         2.2.   Saugos sertifikavimo įstaiga ir su numatoma veiklos vieta susijusios nacionalinės saugos institucijos paskiria kompetentingų išteklių vertinimo procesui atlikti.
         3.   PIRMINĖ ATRANKA
         3.1.   Saugos sertifikavimo įstaiga, koordinuodama veiksmus su nacionalinėmis saugos institucijomis, susijusiomis su numatoma veiklos vieta, gavusi paraišką nedelsdama atlieka pirminę atranką, per kurią patikrina šiuos elementus:

                     a)

                     pareiškėjas nurodė svarbiausią informaciją, kurios reikalaujama teisės aktuose arba kuri būtina norint veiksmingai išnagrinėti paraišką;

                     b)

                     paraiškos byloje yra pakankamai įrodymų, ji yra struktūriška ir joje pateiktos kryžminės nuorodos, kad ją būtų galima tinkamai įvertinti pagal saugos valdymo sistemų reikalavimus ir atitinkamas nacionalines taisykles, apie kurias pranešta. Saugos sertifikavimo įstaiga, koordinuodama veiksmus su nacionalinėmis saugos institucijomis, susijusiomis su numatoma veiklos vieta, atlieka faktinio paraiškoje pateiktų įrodymų turinio pirminę peržiūrą, kad susidarytų pradinę nuomonę apie saugos valdymo sistemos kokybę, pakankamumą ir tinkamumą;

                     c)

                     jei taikoma, dabartinį statusą veiksmų plano (-ų), kurį (-iuos) geležinkelio įmonė parengė siekdama išspręsti visus svarbius neatitikties klausimus ir problemas visose kitose susirūpinimą keliančiose srityse, nustatytas vykdant priežiūrą po ankstesnio vertinimo;

                     d)

                     jei taikoma, dabartinį statusą veiksmų plano (-ų), kurį (-iuos) geležinkelio įmonė parengė siekdama išspręsti per ankstesnį vertinimą nustatytus likusius susirūpinimą keliančius klausimus.

               3.2.   Su numatoma veiklos vieta susijusios nacionalinės saugos institucijos taip pat patikrina, ar aiškiai nustatyti veiklos rūšies, masto ir numatomos vietos įrodymai.
         3.3.   Saugos sertifikavimo įstaiga ir su numatoma veiklos vieta susijusios nacionalinės saugos institucijos, patikrinusios atitinkamai 3.1 ir 3.2 punktuose nurodytus dalykus, nusprendžia, ar atitinkamose su jomis susijusiose dalyse yra sričių, kuriose būtina išsamesnė informacija. Jei būtina išsamesnė informacija, saugos sertifikavimo įstaiga ir su numatoma veiklos vieta susijusios nacionalinės saugos institucijos gali nedelsdamos prašyti informacijos tiek, kiek mano pagrįstai būtina vertinimui atlikti.
         3.4.   Saugos sertifikavimo įstaiga ir su numatoma veiklos vieta susijusios nacionalinės saugos institucijos perskaito pakankamą paraiškos ištrauką (kiekviena savo dalies) ir patikrina, ar turinys yra suprantamas. Jei akivaizdu, kad taip nėra, saugos sertifikavimo įstaiga ir su numatoma veiklos vieta susijusios nacionalinės saugos institucijos sprendžia (kiekviena dėl savo dalies), ar paraišką reikia grąžinti ir prašyti pateikti patobulintą versiją.
         4.   IŠSAMUS VERTINIMAS
         4.1.   Baigusios pirminės atrankos etapą, saugos sertifikavimo įstaiga ir su numatoma veiklos vieta susijusios nacionalinės saugos institucijos pradeda išsamų paraiškos bylos (kiekviena savo dalies) vertinimą (žr. 2 pav. priedėlyje) pagal saugos valdymo sistemos reikalavimus ir atitinkamas nacionalines taisykles, apie kurias pranešta.
         4.2.   Saugos sertifikavimo įstaiga ir su numatoma veiklos vieta susijusios nacionalinės saugos institucijos, atlikdamos 4.1 punkte nurodytą išsamų vertinimą, vadovaujasi Direktyvos (ES) 2016/798 18 straipsnio 1 dalimi, priima profesinius sprendimus, veikia nešališkai ir proporcingai ir padarytų išvadų priežastis pagrindžia dokumentais.
         4.3.   Vertinant nustatoma, ar užtikrinta atitiktis saugos valdymo sistemos reikalavimams ir atitinkamoms nacionalinėms taisyklėms, apie kurias pranešta, ir ar reikia prašyti išsamesnės informacijos. Saugos sertifikavimo įstaiga ir su numatoma veiklos vieta susijusios nacionalinės saugos institucijos, atlikdamos vertinimą, taip pat siekia įsitikinti, ar saugos valdymo sistemos procesų rezultatai atitinka saugos valdymo sistemos reikalavimus ir atitinkamas nacionalines taisykles, apie kurias pranešta, prireikus atrinkdamos imtis, kad įsitikintų, jog pareiškėjas suprato reikalavimus ir gali jų laikytis, priklausomai nuo geležinkelių veiklos rūšies ir apimties bei numatomos veiklos vietos, kad būtų užtikrintas saugus geležinkelių eksploatavimas.
         4.4.   Kad būtų galima išduoti bendrą saugos sertifikatą, visos 4 tipo problemos turi būti išspręstos taip, kaip reikalauja saugos sertifikavimo įstaiga, o paraiškos byla prireikus turi būti atnaujinta.
         4.5.   Likę susirūpinimą keliantys klausimai gali būti atidėti spręsti priežiūros laikotarpiu arba, remiantis pareiškėjo siūlymu atnaujinti paraiškos bylą, su juo gali būti sutarta dėl veiksmų, arba gali būti taikomi abu variantai. Tokiu atveju klausimas oficialiai išsprendžiamas po bendro saugos sertifikato išdavimo.
         4.6.   Saugos sertifikavimo įstaiga ir su numatoma veiklos vieta susijusios nacionalinės saugos institucijos kiekvieną nustatytą 12 straipsnio 1 dalyje nurodytą problemą vertina skaidriai.
         4.7.   Saugos sertifikavimo įstaiga ir su numatoma veiklos vieta susijusios nacionalinės saugos institucijos 12 straipsnio 1 dalyje nurodytas problemas apibūdina konkrečiai ir padeda pareiškėjui suprasti, kiek išsamaus atsakymo tikimasi. Tuo tikslu saugos sertifikavimo įstaiga ir su numatoma veiklos vieta susijusios nacionalinės saugos institucijos atlieka šiuos veiksmus:

                     a)

                     tiksliai nurodo atitinkamus saugos valdymo sistemos reikalavimus ir nacionalines taisykles, apie kurias pranešta, ir padeda pareiškėjui suprasti nustatytas problemas;

                     b)

                     nurodo atitinkamą susijusių reglamentų ir taisyklių dalį;

                     c)

                     nurodo, kodėl netenkinamas konkretus saugos valdymo sistemos reikalavimas arba nacionalinė taisyklė, apie kurią pranešta, įskaitant visus susijusius teisės aktus;

                     d)

                     su pareiškėju sutaria dėl papildomų įsipareigojimų, dokumentų ir kitos pateiktinos pagrindžiamosios informacijos, reikalaujamos atsižvelgiant į saugos valdymo sistemos reikalavimo ar nacionalinės taisyklės, apie kurią pranešta, detalumą;

                     e)

                     nustato su pareiškėju sutartą pagrįstą ir prašomos informacijos pateikimo sudėtingumui proporcingą atitikties užtikrinimo terminą.

               4.8.   Jeigu pareiškėjas labai uždelsia pateikti prašomą informaciją, saugos sertifikavimo įstaiga gali nuspręsti pareiškėjo atsakymui skirtą terminą pratęsti arba, įspėjusi apie tai, paraišką atmesti.
         4.9.   Saugos sertifikavimo įstaigos sprendimu, koordinuojant veiksmus su nacionalinėmis saugos institucijomis, susijusiomis su numatoma veiklos vieta, ir, gavus pareiškėjo sutikimą, sprendimo dėl bendro saugos sertifikato išdavimo terminas gali būti pratęstas tik vienu iš šių atvejų:

                     a)

                     nustatyta 12 straipsnio 1 dalyje nurodytų 1 tipo problemų, dėl kurių kiekvienos atskirai arba visų kartu negalima tęsti vertinimo ar jo dalių;

                     b)

                     nustatyta 12 straipsnio 1 dalyje nurodytų 4 tipo problemų arba daugybinių 3 tipo problemų, kurias vertinant bendrai sunkumo kategorija gali padidėti iki 4 tipo ir dėl to nebus galima išduoti bendro saugos sertifikato.

               4.10.   Kad pareiškėjo atsakymai raštu būtų patenkinami, jie turi būti pakankami pareikštiems susirūpinimams išsklaidyti ir įrodyti, kad siūlomi sprendimai atitiks taikomus reikalavimus ar nacionalines taisykles, apie kurias pranešta.
         4.11.   Jei atsakymas nepatenkinamas, tiksliai paaiškinama kodėl ir nurodoma reikalaujama papildoma informacija ar įrodymai, kuriuos turi pateikti pareiškėjas, kad atsakymas būtų patenkinamas.
         4.12.   Jei išaiškėja problemų, dėl kurių paraiška gali būti atmesta, arba jei sprendimui priimti reikės daugiau laiko, nei vertinimui skirtas terminas, saugos sertifikavimo įstaiga gali svarstyti galimas nenumatyto atvejo priemones.
         4.13.   Jei padaroma išvada, kad paraiška atitinka visus reikalavimus arba kad tolesnė pažanga siekiant gauti patenkinamus atsakymus į likusius neišspręstus klausimus mažai tikėtina, saugos sertifikavimo įstaiga ir su numatoma veiklos vieta susijusios nacionalinės saugos institucijos užbaigia vertinimą (kiekviena savo dalies), atlikdamos šiuos veiksmus:

                     a)

                     pareiškia, ar visi reikalavimai tenkinami, ar vis dar yra neišspręstų klausimų;

                     b)

                     nurodo visus likusius susirūpinimą keliančius klausimus;

                     c)

                     nurodo visus į bendrą saugos sertifikatą įtrauktinus apribojimus ar naudojimo sąlygas;

                     d)

                     kai tinkama, teikia paskesnių veiksmų dėl esminės neatitikties atvejų, nustatytų vykdant priežiūrą, ataskaitą, kaip nurodyta Deleguotojo reglamento (ES) 2018/761 5 straipsnyje;

                     e)

                     užtikrina, kad saugos vertinimo procesas būtų atliktas tinkamai;

                     f)

                     parengia vertinimo rezultatus, įskaitant išvadų santrauką, ir, kai tinkama, nuomonę dėl bendro saugos sertifikato išdavimo.

               4.14.   Saugos sertifikavimo įstaiga ir su numatoma veiklos vieta susijusios nacionalinės saugos institucijos registruoja ir raštu pagrindžia visas išvadas ir sprendimus, kad būtų lengviau vykdyti užtikrinimo ir sprendimų priėmimo procesus ir nagrinėti skundus dėl sprendimo išduoti bendrą saugos sertifikatą ar jo neišduoti.
         5.   SPRENDIMŲ PRIĖMIMAS
         5.1.   Remiantis užbaigto vertinimo išvadomis priimamas sprendimas išduoti bendrą saugos sertifikatą arba atmesti paraišką. Kai bendrą saugos sertifikatą numatoma išduoti, gali būti nurodomi tam tikri likę susirūpinimą keliantys klausimai. Bendras saugos sertifikatas neišduodamas, jei buvo nustatyta ir vertinimo metu neišspręsta 12 straipsnio 1 dalyje nurodyta 4 tipo problema.
         5.2.   Saugos sertifikavimo įstaiga gali nuspręsti apriboti bendro saugos sertifikato galiojimo sritį ir nustatyti apribojimus arba naudojimo sąlygas, jei koordinuojant veiksmus su nacionalinėmis saugos institucijomis, susijusiomis su numatoma veiklos vieta, padaroma išvada, kad tokiais apribojimais arba naudojimo sąlygomis būtų išspręsta nustatyta 4 tipo problema, dėl kurios būtų negalima išduoti bendro saugos sertifikato. Išsprendus visus paraiškos byloje likusius susirūpinimą keliančius klausimus, bendras saugos sertifikatas pareiškėjo prašymu atnaujinamas.
         5.3.   Pareiškėjas informuojamas apie saugos sertifikavimo įstaigos sprendimą ir vertinimo rezultatus ir, kai tinkama, išduodamas bendras saugos sertifikatas.
         5.4.   Jei išduoti bendrą saugos sertifikatą atsisakoma arba į jį įtraukiami kitokie, nei paraiškoje nustatyti, apribojimai arba naudojimo sąlygos, saugos sertifikavimo įstaiga apie tai informuoja pareiškėją ir nurodo sprendimo priežastis ir procedūrą, pagal kurią jis gali prašyti peržiūrėti sprendimą arba jį apskųsti.
         6.   VERTINIMO UŽBAIGIMAS
         6.1.   Saugos sertifikavimo įstaiga užbaigia administracinę procedūrą, užtikrindama, kad būtų peržiūrėti, sutvarkyti ir archyvuoti visi dokumentai ir įrašai. Siekdama nuolat tobulinti procesą, saugos sertifikavimo įstaiga nustato, kokia informacija ir patirtis būtų naudinga atliekant būsimus vertinimus.
         7.   SPECIALIOS NUOSTATOS DĖL BENDRO SAUGOS SERTIFIKATO ATNAUJINIMO
         7.1.   Siekiant užtikrinti sertifikavimo tęstinumą, bendras saugos sertifikatas pareiškėjo prašymu gali būti atnaujintas jo galiojimo laikotarpiui nesibaigus.
         7.2.   Gavusi atnaujinimo paraišką, saugos sertifikavimo įstaiga ir su numatoma veiklos vieta susijusios nacionalinės saugos institucijos išsamiai patikrina su ankstesne paraiška pateiktų įrodymų pasikeitimus ir atsižvelgia į ankstesnės priežiūros veiklos rezultatus, kaip nurodyta Deleguotojo reglamento (ES) 2018/761 5 straipsnyje, kad nustatytų, kurie atitinkami saugos valdymo sistemos reikalavimai ir nacionalinės taisyklės, apie kurias pranešta, vertinant atnaujinimo paraišką laikytini pirmenybiniais arba tiksliniais.
         7.3.   Saugos sertifikavimo įstaiga ir su numatoma veiklos vieta susijusios nacionalinės saugos institucijos pakartotinį vertinimą atlieka laikydamosi proporcingumo principo, atsižvelgdamos į siūlomų pakeitimų laipsnį.
         8.   SPECIALIOS NUOSTATOS DĖL BENDRO SAUGOS SERTIFIKATO PAPILDYMO
         8.1.   Bendras saugos sertifikatas papildomas kiekvieną kartą, kai pagal Direktyvos (ES) 2016/798 10 straipsnio 13 dalį pasiūlomas esminis veiklos rūšies arba masto pakeitimas arba pagal tos direktyvos 10 straipsnio 14 dalį pasiūloma išplėsti veiklos vietą.
         8.2.   Jei geležinkelio įmonė, kuriai išduotas bendras saugos sertifikatas, ketina padaryti bet kokį 8.1 punkte nurodytą pakeitimą, ji nedelsdama apie tai praneša saugos sertifikavimo įstaigai.
         8.3.   Gavusi 8.2 punkte nurodytą geležinkelio įmonės pranešimą, saugos sertifikavimo įstaiga:

                     a)

                     patikrina, ar aiškiai apibūdintas su galima paraiška susijęs pakeitimas ir ar įvertinti galimi pavojai saugai;

                     b)

                     su geležinkelio įmone ir nacionalinėmis saugos institucijomis, susijusiomis su numatoma veiklos vieta, aptaria poreikį papildyti bendrą saugos sertifikatą.

               8.4.   Saugos sertifikavimo įstaiga, koordinuodama savo veiksmus su nacionalinėmis saugos institucijomis, susijusiomis su numatoma veiklos vieta, gali pareiškėjui pateikti papildomų klausimų. Jei saugos sertifikavimo įstaiga sutinka, kad siūlomas pakeitimas nėra esminis, ji raštu informuoja pareiškėją, kad sertifikato papildyti nereikia ir savo sprendimą įrašo į registruotą bylą.
         8.5.   Jei pateikiama papildymo paraiška, saugos sertifikavimo įstaiga ir su numatoma veiklos vieta susijusios nacionalinės saugos institucijos:

                     a)

                     išsamiai patikrina su ankstesne paraiška, pagal kurią buvo išduotas galiojantis sertifikatas, pateiktų įrodymų pasikeitimus;

                     b)

                     atsižvelgia į ankstesnės priežiūros veiklos rezultatus, kaip nurodyta Deleguotojo reglamento (ES) 2018/761 5 straipsnyje, visų pirma į klausimus, susijusius su pareiškėjo gebėjimu veiksmingai įgyvendinti ir stebėti savo pakeitimų valdymo procesą;

                     c)

                     nustato, kurie atitinkami saugos valdymo sistemos reikalavimai ir nacionalinės taisyklės, apie kurias pranešta, vertinant papildymo paraišką laikytini pirmenybiniais arba tiksliniais.

               8.6.   Saugos sertifikavimo įstaiga ir su numatoma veiklos vieta susijusios nacionalinės saugos institucijos pakartotinį vertinimą atlieka laikydamosi proporcingumo principo, atsižvelgdamos į siūlomų pakeitimų laipsnį.
         8.7.   Remiantis saugos sertifikavimo įstaigai pateikta paraiška papildyti bendrą saugos sertifikatą jo galiojimo laikotarpis nepratęsiamas.
         8.8.   Jei sąlygas, kuriomis buvo išduotas bendras saugos sertifikatas, numatoma pakeisti nedarant poveikio veiklos rūšiai, mastui ar vietai, pareiškėjo prašymu saugos sertifikavimo įstaiga sprendžia, ar bendrą saugos sertifikatą reikia papildyti.

            Priedėlis

               Saugos vertinimo procesas

            1 pav. Saugos vertinimo procesas
            Gauna sprendimą
            Registras/ duomenų bazė
            Praneša suinteresuotosioms šalims
            Vertinimo pabaiga
            Užbaigia vertinimą
            Prašymas peržiūrėti/ skundas (kai tinkama)
            Saugos valdymo sistema
            Priima sprendimą
            Taip
            Išsami? Aktuali? Nuosekli?
            Atmesti paraišką?
            Pirminė atranka
            Paprašo papildomos informacijos
            Pateikia papildomą informaciją
            Patvirtina paraiškos gavimą
            Sudaro registruotą bylą
            Gauna paraišką
            Pateikia paraiškos bylą
            Pareiškėjas
            Ne
            Ne
            Taip
            Išsamus vertinimas
            Patvirtina išsamumą
            Saugos sertifikavimo įstaiga ir nacionalinės saugos institucijos, susijusios su numatoma veiklos vieta

               Išsamaus vertinimo procesas

            2 pav. Išsamaus vertinimo procesas
            Likę neišspręsti klausimai,kai tinkama
            Užbaigia vertinimą
            Gauna ir tvarko pareiškėjo atsakymą (-us) raštu
            Nusiunčia atsakymą ir prireikus atnaujina paraiškos bylą
            Prireikus susitaria dėl veiksmų plano (-ų) ir atitikties užtikrinimo terminų
            Prireikus parengia veiksmų planą (-us)
            Nustato ir klasifikuoja problemas
            Vykdant ankstesnę priežiūrą sukaupta svarbi informacija
            Ar yra problemų?
            Atlieka vertinimą
            Saugos sertifikavimo įstaiga ir nacionalinės saugos institucijos, susijusios su numatoma veiklos vieta
            Pareiškėjas
            Ne
            Taip

         III PRIEDAS

            Bendro saugos sertifikato turinys

         Bendrame saugos sertifikate, kuriuo patvirtinamas geležinkelio įmonės saugos valdymo sistemos, apimančios geležinkelio įmonės priimtas nuostatas, kuriomis užtikrinama atitiktis specialiems reikalavimams, kurie, laikantis Direktyvos (ES) 2016/798 ir taikomų nacionalinės teisės aktų, yra būtini saugiam eksploatavimui atitinkamame tinkle užtikrinti, pripažinimas, pateikiama ši informacija:
         1.   Europos identifikacinis bendro saugos sertifikato numeris (EIN)

         2.   Geležinkelio įmonės identifikavimas

         2.1.   Juridinis pavadinimas
         2.2.   Nacionalinės registracijos numeris
         2.3.   PVM mokėtojo kodas
         3.   Saugos sertifikavimo įstaigos identifikavimas

         3.1.   Organizacija
         3.2.   Valstybė narė (kai taikoma)
         4.   Informacija apie sertifikatą

         4.1.   Naujas sertifikatas
         4.2.   Atnaujinimas
         4.3.   Papildymas
         4.4.   Ankstesnio sertifikato EIN (tik kai sertifikatas atnaujintas arba papildytas)
         4.5.   Galiojimo pradžios ir pabaigos datos
         4.6.   Veiklos rūšis (1)

         4.6.1.   Keleivių vežimas, įskaitant greitojo geležinkelio paslaugas
         4.6.2.   Keleivių vežimas, išskyrus greitojo geležinkelio paslaugas
         4.6.3.   Krovinių vežimas, įskaitant pavojingųjų krovinių vežimo paslaugas
         4.6.4.   Krovinių vežimas, išskyrus pavojingųjų krovinių vežimo paslaugas
         4.6.5.   Tik manevravimas
         4.6.6.   Kita veikla (1)

         5.   Taikomi nacionalinės teisės aktai (1)

         6.   Veiklos vieta (1)

         7.   Apribojimai ir naudojimo sąlygos

         8.   Papildoma informacija

         9.   Išdavimo data ir įgalioto asmens parašas/institucijos antspaudas

            (1)  Kiekvienoje valstybėje narėje, susijusioje su numatoma veiklos vieta.


title: 2018 m. gegužės 23 d. Komisijos įgyvendinimo reglamentas (ES) 2018/766, kuriuo dėl tipinių kainų paukštienos ir kiaušinių sektoriuose ir tipinių kiaušinių albumino kainų nustatymo iš dalies keičiamas Reglamentas (EB) Nr. 1484/95

text:
25.5.2018

               LT

               Europos Sąjungos oficialusis leidinys

               L 129/74

         KOMISIJOS ĮGYVENDINIMO REGLAMENTAS (ES) 2018/766
   2018 m. gegužės 23 d.
   kuriuo dėl tipinių kainų paukštienos ir kiaušinių sektoriuose ir tipinių kiaušinių albumino kainų nustatymo iš dalies keičiamas Reglamentas (EB) Nr. 1484/95
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 183 straipsnio b punktą,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 510/2014, kuriuo nustatoma prekybos tvarka, taikoma tam tikroms prekėms, gaunamoms perdirbant žemės ūkio produktus, ir panaikinami Tarybos reglamentai (EB) Nr. 1216/2009 ir (EB) Nr. 614/2009 (2), ypač į jo 5 straipsnio 6 dalies a punktą,
   kadangi:

               (1)

               Komisijos reglamentu (EB) Nr. 1484/95 (3) nustatytos išsamios papildomų importo muitų sistemos taikymo taisyklės ir paukštienos bei kiaušinių sektorių ir kiaušinių albumino tipinės kainos;

               (2)

               iš reguliarios duomenų, pagal kuriuos nustatomos paukštienos bei kiaušinių sektorių produktų ir kiaušinių albumino tipinės kainos, kontrolės matyti, kad reikia pakeisti kai kurių produktų importo tipines kainas, atsižvelgiant į kainų svyravimą pagal produktų kilmę;

               (3)

               Reglamentas (EB) Nr. 1484/95 turėtų būti atitinkamai iš dalies pakeistas;

               (4)

               siekiant užtikrinti, kad ši priemonė būtų taikoma kuo greičiau pateikus atnaujintus duomenis, šis reglamentas turėtų įsigalioti jo paskelbimo dieną,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1484/95 I priedas pakeičiamas šio reglamento priedo tekstu.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. gegužės 23 d.

            Komisijos vardu

            Pirmininko pavedimu

         Jerzy PLEWA

            Generalinis direktorius

            Žemės ūkio ir kaimo plėtros generalinis direktoratas

      (1)  OL L 347, 2013 12 20, p. 671.

      (2)  OL L 150, 2014 5 20, p. 1.

      (3)  1995 m. birželio 28 d. Komisijos reglamentas (EB) Nr. 1484/95, nustatantis išsamias papildomų importo muitų sistemos taikymo taisykles ir papildomus importo muitus paukštienos bei kiaušinių sektoriams bei kiaušinių albuminui ir panaikinantis Reglamentą Nr. 163/67/EEB (OL L 145, 1995 6 29, p. 47).

      PRIEDAS
      „
            I PRIEDAS

                        KN kodas

                        Prekių aprašymas

                        Tipinė kaina
                        (EUR/100 kg)

                        3 straipsnyje nurodytas užstatas
                        (EUR/100 kg)

                        Kilmės šalis (1)

                        0207 12 10

                        Užšaldytos Gallus domesticus rūšies paukščių skerdenėlės, vadinamos „70 % viščiukas“

                        105,7

                        0

                        AR

                        0207 12 90

                        Užšaldytos Gallus domesticus rūšies paukščių skerdenėlės, vadinamos „65 % viščiukas“

                        127,4

                        0

                        AR

                        126,2

                        0

                        BR

                        0207 14 10

                        Užšaldytos Gallus domesticus rūšies paukščių skerdenėlių dalys be kaulų

                        247,1

                        16

                        AR

                        242,0

                        17

                        BR

                        328,9

                        0

                        CL

                        239,5

                        18

                        TH

                        0207 27 10

                        Užšaldytos kalakutų skerdenėlių dalys be kaulų

                        325,2

                        0

                        BR

                        310,1

                        0

                        CL

                        0408 91 80

                        Kiaušiniai be lukštų, džiovinti

                        475,7

                        0

                        AR

                        1602 32 11

                        Nevirti ir nekepti gaminiai iš Gallus domesticus rūšies paukščių (vištų ir gaidžių)

                        243,7

                        13

                        BR

                  “

         (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7).


title: 2018 m. gegužės 29 d. Komisijos įgyvendinimo reglamentas (ES) 2018/783, kuriuo dėl veikliosios medžiagos imidakloprido patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE. )

text:
30.5.2018

               LT

               Europos Sąjungos oficialusis leidinys

               L 132/31

         KOMISIJOS ĮGYVENDINIMO REGLAMENTAS (ES) 2018/783
   2018 m. gegužės 29 d.
   kuriuo dėl veikliosios medžiagos imidakloprido patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalį, 49 straipsnio 2 dalį ir 78 straipsnio 2 dalį,
   kadangi:

               (1)

               Komisijos direktyva 2008/116/EB (2) veiklioji medžiaga imidaklopridas buvo įtraukta į Tarybos direktyvos 91/414/EEB (3) I priedą;

               (2)

               į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

               (3)

               Komisijos įgyvendinimo reglamentu (ES) Nr. 485/2013 (5) iš dalies pakeistos veikliosios medžiagos imidakloprido patvirtinimo sąlygos ir nustatytas reikalavimas pareiškėjams pateikti patvirtinamąją informaciją apie:

                           a)

                           riziką kitiems nei bitės apdulkintojams;

                           b)

                           riziką bitėms, kurios maitinasi nektaru arba žiedadulkėmis vėlesniuose kultūriniuose augaluose;

                           c)

                           galimą sugertį per žydinčių piktžolių šaknis;

                           d)

                           riziką bitėms, kurios maitinasi vabzdžių lipčiumi;

                           e)

                           galimą gutacijos poveikį ir ūmią ir ilgalaikę riziką bičių šeimos išgyvenimui ir vystymuisi ir riziką bičių perams dėl tokio poveikio;

                           f)

                           galimą užnešimo po sėjos dreifuojančiomis dulkėmis poveikį ir ūmią ir ilgalaikę riziką bičių šeimos išgyvenimui ir vystymuisi ir riziką bičių perams dėl tokio poveikio;

                           g)

                           ūmią ir ilgalaikę riziką bičių šeimos išgyvenimui ir vystymuisi ir riziką bičių perams dėl užteršto nektaro ir užterštų žiedadulkių suvartojimo;

               (4)

               2014 m. gruodžio mėn. pareiškėjas per tam skirtą laikotarpį pateikė valstybei narei ataskaitos rengėjai Vokietijai papildomos informacijos apie bites (t. y. bites, kamanes ir pavienes bites);

               (5)

               Vokietija įvertino pareiškėjo pateiktą papildomą informaciją. Jos vertinimas buvo pridėtas prie vertinimo ataskaitos projekto ir 2016 m. sausio 18 d. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);

               (6)

               Komisija pasikonsultavo su Tarnyba ir ši 2016 m. spalio 13 d. pateikė savo išvadą dėl imidakloprido keliamos rizikos vertinimo (6). Tarnyba nustatė, kad dėl augalų apsaugos produktų, kurių sudėtyje yra veikliosios medžiagos imidakloprido, dauguma kultūrinių augalų kelia ūmią riziką bitėms. Tarnyba nustatė, kad visų pirma didelę riziką bitėms kelia dulkių poveikis produktus naudojant kai kuriems lauko augalams. Nustatyta, kad bitėms, kurios maitinasi apdorotais kultūriniais augalais, didelė rizika kyla produktus naudojant bulvėms ir žieminiams javams. Taip pat nustatyta, kad bitėms didelę riziką kelia vėlesni kultūriniai augalai produktus naudojant beveik visiems lauko augalams. Be to, Tarnyba nustatė, kad trūksta įvairių duomenų;

               (7)

               kaip numatyta Įgyvendinimo reglamento (ES) Nr. 485/2013 16 konstatuojamojoje dalyje, 2015 m. vasario 11 d. Komisija pradėjo naujos mokslinės informacijos peržiūrą ir įgaliojo EFSA paskelbti viešą kvietimą teikti duomenis. EFSA paskelbė viešą kvietimą teikti duomenis, kurio terminas suėjo 2015 m. rugsėjo 30 d. (7);

               (8)

               2015 m. lapkričio 13 d. Komisija paprašė EFSA pateikti išvadas dėl rizikos bitėms, kylančios dėl imidakloprido naudojimo sėkloms apdoroti arba naudojimo granulių forma, atnaujinto vertinimo, surengiant tarpusavio vertinimą ir atsižvelgiant į duomenis, surinktus per viešą kvietimą teikti duomenis, ir visus kitus naujus duomenis, gautus iš tyrimų, mokslinių tyrimų ir stebėsenos veiklos, susijusios su nagrinėjamomis naudojimo paskirtimis. 2018 m. vasario 28 d. Tarnyba pateikė savo išvadas dėl rizikos bitėms, kylančios dėl veikliosios medžiagos imidakloprido naudojimo sėkloms apdoroti ir naudojimo granulių forma, atnaujinto vertinimo (8). Pareiškėjui buvo suteikta galimybė pateikti pastabų dėl šių išvadų. Pareiškėjas pateikė pastabas ir jos buvo atidžiai išnagrinėtos;

               (9)

               vertinimo ataskaitos projektą, vertinimo ataskaitos projekto papildymą ir Tarnybos išvadas valstybės narės ir Komisija peržiūrėjo Augalų, gyvūnų, maisto ir pašarų nuolatiniame komitete ir 2018 m. balandžio 27 d. pateikė kaip Komisijos imidakloprido peržiūros ataskaitos patikslintą papildymą;

               (10)

               Komisija paprašė pareiškėjo pateikti pastabų dėl imidakloprido peržiūros ataskaitos patikslinto papildymo. Pareiškėjas pateikė pastabas ir jos buvo atidžiai išnagrinėtos;

               (11)

               išnagrinėjusi pareiškėjo 2014 m. pateiktą informaciją, Komisija padarė išvadą, kad papildoma patvirtinamoji informacija, kurią reikalaujama pateikti pagal Įgyvendinimo reglamentą (ES) Nr. 485/2013, nebuvo pateikta, taip pat išnagrinėjusi atnaujinto bitėms keliamos rizikos vertinimo išvadas, Komisija padarė išvadą, kad, nenustačius tolesnių apribojimų, negalima atmesti galimybės, kad bitėms gali kilti tolesnė rizika. Atsižvelgiant į tai, jog reikia užtikrinti tokį saugumo ir apsaugos lygį, kuris atitiktų Sąjungoje siekiamą aukštą gyvūnų sveikatos apsaugos lygį, tikslinga uždrausti visas produktų naudojimo lauke paskirtis. Todėl tikslinga imidaklopridą leisti naudoti tik nuolatiniuose šiltnamiuose ir reikalauti, kad užaugę kultūriniai augalai visu jų gyvenimo ciklu liktų nuolatiniuose šiltnamiuose ir nebūtų persodinti lauke;

               (12)

               todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

               (13)

               atsižvelgiant į riziką bitėms, kylančią dėl sėklų apdorotų, augalų apsaugos produktais, kurių sudėtyje yra imidakloprido, apdorotų sėklų naudojimui ir pateikimui rinkai turėtų būti taikomi tokie patys apribojimai kaip imidakloprido naudojimui. Todėl tikslinga nustatyti, kad sėklos, apdorotos augalų apsaugos produktais, kurių sudėtyje yra imidakloprido, nebūtų teikiamos rinkai ar naudojamos, išskyrus atvejus, kai sėklas ketinama naudoti tik nuolatiniuose šiltnamiuose ir užaugę kultūriniai augalai visu jų gyvenimo ciklu lieka nuolatiniuose šiltnamiuose;

               (14)

               valstybėms narėms turėtų būti skirta pakankamai laiko augalų apsaugos produktų, kurių sudėtyje yra imidakloprido, registracijai iš dalies pakeisti arba panaikinti;

               (15)

               tais atvejais, kai valstybės narės augalų apsaugos produktams, kurių sudėtyje yra imidakloprido, pagal Reglamento (EB) Nr. 1107/2009 46 straipsnį nustato lengvatinį laikotarpį, šis laikotarpis turėtų baigtis ne vėliau kaip 2018 m. gruodžio 19 d.;

               (16)

               draudimas pateikti rinkai ir naudoti apdorotas sėklas turėtų būti taikomas tik nuo 2018 m. gruodžio 19 d., kad būtų užtikrintas pakankamas pereinamasis laikotarpis;

               (17)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 pakeitimai
   Įgyvendinimo reglamento (ES) Nr. 540/2011 priedo A dalis iš dalies keičiama pagal šio reglamento priedą.
   2 straipsnis
   Draudimas pateikti rinkai ir naudoti apdorotas sėklas
   Sėklos, apdorotos augalų apsaugos produktais, kurių sudėtyje yra imidakloprido, neteikiamos rinkai ar nenaudojamos, išskyrus kai:

               a)

               sėklas ketinama naudoti tik nuolatiniuose šiltnamiuose ir

               b)

               užaugę kultūriniai augalai visu jų gyvenimo ciklu lieka nuolatiniuose šiltnamiuose.

         3 straipsnis
   Pereinamojo laikotarpio priemonės
   Vadovaudamosi Reglamentu (EB) Nr. 1107/2009, valstybės narės prireikus ne vėliau kaip 2018 m. rugsėjo 19 d. iš dalies pakeičia arba panaikina galiojančią augalų apsaugos produktų, kurių sudėtyje yra veikliosios medžiagos imidakloprido, registraciją.
   4 straipsnis
   Lengvatinis laikotarpis
   Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis yra kuo trumpesnis ir baigiasi ne vėliau kaip 2018 m. gruodžio 19 d.
   5 straipsnis
   Įgyvendinimo reglamento (ES) Nr. 485/2013 pakeitimai
   Dėl sėklų, kurios buvo apdorotos augalų apsaugos produktais, kurių sudėtyje yra imidakloprido, Įgyvendinimo reglamento (ES) Nr. 485/2013 2 straipsnis išbraukiamas.
   6 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Tačiau 2 ir 5 straipsniai taikomi nuo 2018 m. gruodžio 19 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. gegužės 29 d.

            Komisijos vardu

            Pirmininkas

         Jean-Claude JUNCKER

      (1)  OL L 309, 2009 11 24, p. 1.

      (2)  2008 m. gruodžio 15 d. Komisijos direktyva 2008/116/EB, iš dalies keičianti Tarybos direktyvą 91/414/EEB, įtraukiant veikliąsias medžiagas aklonifeną, imidaklopridą ir metazachlorą (OL L 337, 2008 12 16, p. 86).

      (3)  1991 m. liepos 15 d. Tarybos direktyvos 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1)

      (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      (5)  2013 m. gegužės 24 d. Komisijos įgyvendinimo reglamentas (ES) Nr. 485/2013, kuriuo iš dalies keičiamos Įgyvendinimo reglamento (ES) Nr. 540/2011 nuostatos dėl veikliųjų medžiagų klotianidino, tiametoksamo ir imidakloprido patvirtinimo sąlygų ir dėl draudimo naudoti augalų apsaugos produktais, kurių sudėtyje yra šių veikliųjų medžiagų, apdorotas sėklas ir jomis prekiauti (OL L 139, 2013 5 25, p. 12).

      (6)  EFSA (Europos maisto saugos tarnyba), 2016 m. Peer review of the pesticide risk assessment for the active substance imidacloprid in light of confirmatory data submitted. EFSA Journal 2016;14(11):4607. doi: 10.2903/j.efsa.2016.4607.

      (7)  EFSA (Europos maisto saugos tarnyba), 2015 m. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the ES. EFSA supporting publication 2015:EN-903. p. 8.

      (8)  EFSA (Europos maisto saugos tarnyba), 2018 m. Conclusions on the peer review of the pesticide risk assessment for bees for the active substance imidacloprid considering the uses as seed treatments and granules. EFSA Journal 2018;16(2):5178. p. 113.

      PRIEDAS
      Įgyvendinimo reglamento (ES) Nr. 540/2011 priedo A dalies 216 eilutėje, kurioje nurodytas imidaklopridas, skiltis „Konkrečios nuostatos“ pakeičiama taip:

         „A DALIS
         Leidžiama naudoti tik kaip insekticidą nuolatiniuose šiltnamiuose arba sėkloms, kurias ketinama naudoti tik nuolatiniuose šiltnamiuose, apdoroti. Užaugę kultūriniai augalai visu jų gyvenimo ciklu turi likti nuolatiniuose šiltnamiuose.
         B DALIS
         Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į imidakloprido peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2008 m. rugsėjo 26 d., išvadas, ypač į jos I ir II priedėlius, ir į imidakloprido peržiūros ataskaitos, kurią Augalų, gyvūnų, maisto ir pašarų nuolatinis komitetas baigė rengti 2018 m. balandžio 27 d., patikslinto papildymo išvadas.
         Atlikdamos šį bendrą vertinimą, valstybės narės turi skirti ypatingą dėmesį:

                     —

                     rizikai bitėms ir kamanėms, paleistoms apdulkinimo tikslais nuolatiniuose šiltnamiuose,

                     —

                     poveikiui vandens organizmams,

                     —

                     poveikiui bitėms per užterštą vandenį iš nuolatinių šiltnamių.

               Valstybės narės užtikrina, kad sėklos būtų dražuojamos tik profesionaliose sėklų apdorojimo patalpose. Šiose patalpose turi būti naudojama pažangiausia technologija siekiant užtikrinti, kad apdorojant sėklas, sandėliuojant ir transportuojant susidarytų kuo mažiau dulkių.
         Naudojimo sąlygose prireikus nurodomos rizikos mažinimo priemonės.“


title: 2018 m. gegužės 29 d. Komisijos įgyvendinimo reglamentas (ES) 2018/785, kuriuo dėl veikliosios medžiagos tiametoksamo patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE. )

text:
30.5.2018

               LT

               Europos Sąjungos oficialusis leidinys

               L 132/40

         KOMISIJOS ĮGYVENDINIMO REGLAMENTAS (ES) 2018/785
   2018 m. gegužės 29 d.
   kuriuo dėl veikliosios medžiagos tiametoksamo patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalį, 49 straipsnio 2 dalį ir 78 straipsnio 2 dalį,
   kadangi:

               (1)

               Komisijos direktyva 2007/6/EB (2) veiklioji medžiaga tiametoksamas buvo įtraukta į Tarybos direktyvos 91/414/EEB (3) I priedą;

               (2)

               į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

               (3)

               Komisijos įgyvendinimo reglamentu (ES) Nr. 485/2013 (5) iš dalies pakeistos veikliosios medžiagos tiametoksamo patvirtinimo sąlygos ir nustatytas reikalavimas pareiškėjams pateikti patvirtinamąją informaciją apie:

                           a)

                           riziką kitiems nei bitės apdulkintojams;

                           b)

                           riziką bitėms, kurios maitinasi nektaru arba žiedadulkėmis vėlesniuose kultūriniuose augaluose;

                           c)

                           galimą sugertį per žydinčių piktžolių šaknis;

                           d)

                           riziką bitėms, kurios maitinasi vabzdžių lipčiumi;

                           e)

                           galimą gutacijos poveikį ir ūmią ir ilgalaikę riziką bičių šeimos išgyvenimui ir vystymuisi ir riziką bičių perams dėl tokio poveikio;

                           f)

                           galimą užnešimo po sėjos dreifuojančiomis dulkėmis poveikį ir ūmią ir ilgalaikę riziką bičių šeimos išgyvenimui ir vystymuisi ir riziką bičių perams dėl tokio poveikio;

                           g)

                           ūmią ir ilgalaikę riziką bičių šeimos išgyvenimui ir vystymuisi ir riziką bičių perams dėl užteršto nektaro ir užterštų žiedadulkių suvartojimo;

               (4)

               pareiškėjas pateikė valstybei narei ataskaitos rengėjai Ispanijai papildomos informacijos apie bites (t. y. bites, kamanes ir pavienes bites);

               (5)

               Ispanija įvertino pareiškėjo pateiktą papildomą informaciją. Jos vertinimas buvo pridėtas prie vertinimo ataskaitos projekto ir 2015 m. lapkričio 12 d. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);

               (6)

               buvo konsultuojamasi su valstybėmis narėmis, pareiškėju ir Tarnyba ir jų buvo prašoma pateikti pastabų dėl vertinimo valstybei narei ataskaitos rengėjai; Tarnyba paskelbė techninę ataskaitą, kurioje apibendrinami 2016 m. balandžio 20 d. surengtų konsultacijų dėl tiametoksamo rezultatai (6);

               (7)

               kaip numatyta Įgyvendinimo reglamento (ES) Nr. 485/2013 16 konstatuojamojoje dalyje, 2015 m. vasario 11 d. Komisija pradėjo naujos mokslinės informacijos peržiūrą ir įgaliojo EFSA paskelbti viešą kvietimą teikti duomenis. EFSA paskelbė viešą kvietimą teikti duomenis, kurio terminas suėjo 2015 m. rugsėjo 30 d. (7);

               (8)

               2015 m. lapkričio 13 d. Komisija paprašė EFSA pateikti išvadas dėl rizikos bitėms, kylančios dėl tiametoksamo naudojimo sėkloms apdoroti arba naudojimo granulių forma, atnaujinto vertinimo, surengiant tarpusavio vertinimą ir atsižvelgiant į duomenis, surinktus per viešą kvietimą teikti duomenis, ir visus kitus naujus duomenis, gautus iš tyrimų, mokslinių tyrimų ir stebėsenos veiklos, susijusios su nagrinėjamomis naudojimo paskirtimis. 2018 m. vasario 28 d. Tarnyba pateikė savo išvadas dėl rizikos bitėms, kylančios dėl veikliosios medžiagos tiametoksamo naudojimo sėkloms apdoroti ir naudojimo granulių forma, atnaujinto vertinimo (8). Pareiškėjui buvo suteikta galimybė pateikti pastabų dėl šių išvadų. Pareiškėjas pateikė pastabas ir jos buvo atidžiai išnagrinėtos;

               (9)

               vertinimo ataskaitos projektą, papildymą, techninę ataskaitą ir Tarnybos išvadas valstybės narės ir Komisija peržiūrėjo Augalų, gyvūnų, maisto ir pašarų nuolatiniame komitete ir 2018 m. balandžio 27 d. pateikė kaip Komisijos tiametoksamo peržiūros ataskaitos patikslintą papildymą;

               (10)

               Komisija paprašė pareiškėjo pateikti pastabų dėl tiametoksamo peržiūros ataskaitos patikslinto papildymo. Pareiškėjas pateikė pastabas ir jos buvo atidžiai išnagrinėtos;

               (11)

               išnagrinėjusi pareiškėjo pateiktą informaciją, Komisija padarė išvadą, kad papildoma patvirtinamoji informacija, kurią reikalaujama pateikti pagal Įgyvendinimo reglamentą (ES) Nr. 485/2013, nebuvo pateikta, taip pat išnagrinėjusi atnaujinto bitėms keliamos rizikos vertinimo išvadas, Komisija padarė išvadą, kad, nenustačius tolesnių apribojimų, negalima atmesti galimybės, kad bitėms gali kilti tolesnė rizika. Atsižvelgiant į tai, jog reikia užtikrinti saugumo ir apsaugos lygį, atitinkantį aukštą gyvūnų sveikatos apsaugos lygį, kurį siekiama užtikrinti Sąjungoje, tikslinga uždrausti visas produktų naudojimo lauke paskirtis. Todėl tikslinga tiametoksamą leisti naudoti tik nuolatiniuose šiltnamiuose ir reikalauti, kad užaugę kultūriniai augalai visu jų gyvenimo ciklu liktų nuolatiniuose šiltnamiuose ir nebūtų persodinti lauke;

               (12)

               todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

               (13)

               atsižvelgiant į riziką bitėms, kylančią dėl sėklų, apdorotų augalų apsaugos produktais, kurių sudėtyje yra tiametoksamo, naudojimui ir pateikimui rinkai turėtų būti taikomi tokie patys apribojimai kaip tiametoksamo naudojimui. Todėl tikslinga nustatyti, kad sėklos, apdorotos augalų apsaugos produktais, kurių sudėtyje yra tiametoksamo, nebūtų teikiamos rinkai ar naudojamos, išskyrus atvejus, kai sėklas ketinama naudoti tik nuolatiniuose šiltnamiuose ir užaugę kultūriniai augalai visu jų gyvenimo ciklu lieka nuolatiniuose šiltnamiuose;

               (14)

               valstybėms narėms turėtų būti skirta pakankamai laiko augalų apsaugos produktų, kurių sudėtyje yra tiametoksamo, registracijai iš dalies pakeisti arba panaikinti;

               (15)

               tais atvejais, kai valstybės narės augalų apsaugos produktams, kurių sudėtyje yra tiametoksamo, pagal Reglamento (EB) Nr. 1107/2009 46 straipsnį nustato lengvatinį laikotarpį, šis laikotarpis turėtų baigtis ne vėliau kaip 2018 m. gruodžio 19 d.;

               (16)

               draudimas pateikti rinkai ir naudoti apdorotas sėklas turėtų būti taikomas tik nuo 2018 m. gruodžio 19 d., kad būtų užtikrintas pakankamas pereinamasis laikotarpis;

               (17)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 pakeitimai
   Įgyvendinimo reglamento (ES) Nr. 540/2011 priedo A dalis iš dalies keičiama pagal šio reglamento priedą.
   2 straipsnis
   Draudimas pateikti rinkai ir naudoti apdorotas sėklas
   Sėklos, apdorotos augalų apsaugos produktais, kurių sudėtyje yra tiametoksamo, neteikiamos rinkai ar nenaudojamos, išskyrus kai:

               a)

               sėklas ketinama naudoti tik nuolatiniuose šiltnamiuose ir

               b)

               užaugę kultūriniai augalai visu jų gyvenimo ciklu lieka nuolatiniuose šiltnamiuose.

         3 straipsnis
   Pereinamojo laikotarpio priemonės
   Vadovaudamosi Reglamentu (EB) Nr. 1107/2009, valstybės narės prireikus ne vėliau kaip 2018 m. rugsėjo 19 d. iš dalies pakeičia arba panaikina galiojančią augalų apsaugos produktų, kurių sudėtyje yra veikliosios medžiagos tiametoksamo, registraciją.
   4 straipsnis
   Lengvatinis laikotarpis
   Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis yra kuo trumpesnis ir baigiasi ne vėliau kaip 2018 m. gruodžio 19 d.
   5 straipsnis
   Įgyvendinimo reglamento (ES) Nr. 485/2013 pakeitimai
   Dėl sėklų, kurios buvo apdorotos augalų apsaugos produktais, kurių sudėtyje yra tiametoksamo, Įgyvendinimo reglamento (ES) Nr. 485/2013 2 straipsnis išbraukiamas.
   6 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Tačiau 2 ir 5 straipsniai taikomi nuo 2018 m. gruodžio 19 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. gegužės 29 d.

            Komisijos vardu

            Pirmininkas

         Jean-Claude JUNCKER

      (1)  OL L 309, 2009 11 24, p. 1.

      (2)  2007 m. vasario 14 d. Komisijos direktyva 2007/6/EB, iš dalies keičianti Tarybos direktyvą 91/414/EEB, įtraukiant veikliąsias medžiagas metrafenoną, Bacillus subtilis, spinozadą ir tiametoksamą (OL L 43, 2007 2 15, p. 13).

      (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

      (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

      (5)  2013 m. gegužės 24 d. Komisijos įgyvendinimo reglamentas (ES) Nr. 485/2013, kuriuo iš dalies keičiamos Įgyvendinimo reglamento (ES) Nr. 540/2011 nuostatos dėl veikliųjų medžiagų klotianidino, tiametoksamo ir imidakloprido patvirtinimo sąlygų ir dėl draudimo naudoti augalų apsaugos produktais, kurių sudėtyje yra šių veikliųjų medžiagų, apdorotas sėklas ir jomis prekiauti (OL L 139, 2013 5 25, p. 12).

      (6)  EFSA (Europos maisto saugos tarnyba), 2016 m. Technical report on the outcome of the consultation with Member States, the applicant and EFSA on the pesticide risk assessment for thiamethoxam in light of confirmatory data. EFSA supporting publication 2016:EN-1020. p. 27.

      (7)  EFSA (Europos maisto saugos tarnyba), 2015 m. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the ES. EFSA supporting publication 2015:EN-903. p. 8.

      (8)  EFSA (Europos maisto saugos tarnyba), 2018 m. Conclusions on the peer review of the pesticide risk assessment for bees for the active substance thiamethoxam considering the uses as seed treatments and granules. EFSA Journal 2018;16(2):5179, p. 59.

      PRIEDAS
      Įgyvendinimo reglamento (ES) Nr. 540/2011 priedo A dalies 140 eilutėje, kurioje nurodytas tiametoksamas, skiltis „Konkrečios nuostatos“ pakeičiama taip:

         „A DALIS
         Leidžiama naudoti tik kaip insekticidą nuolatiniuose šiltnamiuose arba sėkloms, kurias ketinama naudoti tik nuolatiniuose šiltnamiuose, apdoroti. Užaugę kultūriniai augalai visu jų gyvenimo ciklu turi likti nuolatiniuose šiltnamiuose.
         B DALIS
         Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į tiametoksamo peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2006 m. liepos 14 d., išvadas, ypač į jos I ir II priedėlius, ir į tiametoksamo peržiūros ataskaitos, kurią Augalų, gyvūnų, maisto ir pašarų nuolatinis komitetas baigė rengti 2018 m. balandžio 27 d., patikslinto papildymo išvadas.
         Atlikdamos šį bendrą vertinimą, valstybės narės turi skirti ypatingą dėmesį:

                     —

                     rizikai požeminiam vandeniui;

                     —

                     rizikai vandens organizmams;

                     —

                     rizikai bitėms ir kamanėms, paleistoms apdulkinimo tikslais nuolatiniuose šiltnamiuose;

                     —

                     poveikiui bitėms per užterštą vandenį iš nuolatinių šiltnamių.

               Valstybės narės turi užtikrinti, kad sėklos būtų dražuojamos tik profesionaliose sėklų apdorojimo patalpose. Šiose patalpose būtų naudojama pažangiausia technologija siekiant užtikrinti, kad apdorojant sėklas, sandėliuojant ir transportuojant susidarytų kuo mažiau dulkių.
         Naudojimo sąlygose prireikus nurodomos rizikos mažinimo priemonės.“